text:
22. august 2018Nr. 120
Kunngerð um gjøld fyri løggildingar, ávís eftirlit og loyvisbrøv frá Arbeiðs- og brunaeftirlitinum
Við heimild í § 62 b, nr. 3, 7 og 8 í løgtingslóg nr. 70 frá 11. mai 2000 um arbeiðsumhvørvi, sum broytt við løgtingslóg nr. 40 frá 13. mai 2013, § 17, stk. 1 í løgtingslóg nr. 46 frá 15. mai 2007 um kavaravinnu og kavaraútgerð og § 18 í í løgtingslóg nr. 28 frá 30. apríl 2007 um spreingievni og spreingiarbeiði v.m., verður ásett:
§ 1. Kunngerðin fevnir um rindan av gjaldi fyri ymiskar uppgávur hjá Arbeiðs- og brunaeftirlitinum sambært reglum, ásettar við heimild í løgtingslóg um arbeiðsumhvørvi og løgtingslóg um kavaravinnu og kavaraútgerð.
§ 2. Ársgjald fyri løggilding av serkønum virki, sambært kunngerð um løggilding av serkønum veitarum mótvegis Arbeiðs- og brunaeftirlitinum, er 3.300 kr.
§ 3. Gjøld fyri myndugleikaeftirlit, sum Arbeiðs- og brunaeftirlitið ger við lyftum o.ø., sambært kunngerð um uppseting og nýtslu av lyftum o.ø.:
1) Uppsetingareftirlit: 3.000 kr.
2) Regluligt eftirlit við fólkalyftum: 2.530 kr.
3) Regluligt eftirlit við góðslyftum, rullutrappum, byggilyftum o.tíl.: 1.150 kr.
§ 4. Gjøld fyri myndugleikaeftirlit, sum Arbeiðs- og brunaeftirlitið ger av dampketlum og trýstskipanum, sambært kunngerð um innrætting og nýtslu av trýstberandi útbúnaði:
1) Uppsetingareftirlit av dampketli: 4.100 kr.
2) Regluligt eftirlit við dampketli: 3.600 kr.
3) Trýstroynd av dampketli: 3.700 kr.
4) Uppsetingareftirlit av øðrum trýstskipanum, rørskipanum o.ø.: 5.000 kr.
5) Regluligt eftirlit við øðrum trýstskipanum, rørskipanum o.ø. við upp til 100 kg av kølievni: 1.000 kr.
6) Regluligt eftirlit við øðrum trýstskipanum, rørskipanum o.ø. við meira enn 100 kg og minni enn 5.000 kg av kølievni: 2.500 kr.
7) Regluligt eftirlit við øðrum trýstskipanum, rørskipanum o.ø. við 5.000 kg og meira av kølievni: 3.600 kr.
§ 5. Gjøld fyri loyvisbrøv, sambært kunngerð um loyvisbræv til kranar, gaffiltrukkar og onnur lyfti- og flutningstól, kunngerð um innrætting og nýtslu av trýstberandi útbúnaði og kunngerð um kavaraskúlar, kavaraskeið og góðkenda kavaraútbúgving:
1) Útskriva nýtt loyvisbræv: 1.000 kr.
2) Endurútskriva loyvisbræv: 350 kr.
3) Útskriva prógv, sum er burturblivið: 350 kr.
4) Umbýti av loyvisbrævi frá øðrum landi: 1.000 kr.
§ 6. Gjald fyri ummæli frá Arbeiðs- og brunaeftirlitinum, sambært § 7, stk. 2 í kunngerð um innrætting av føstum arbeiðsplássum, er 2.500 kr.
§ 7. Gjald fyri góðkenning av spreingievnagoymslum, sambært § 1, stk. 7, § 3, stk. 1, § 4, stk. 2 og § 6, stk. 3 í kunngerð um goymslur til spreingievni, er 2.875 kr.
§ 8. Gjald fyri myndugleikaeftirlit, sum Arbeiðs- og brunaeftirlitið ger, sambært § 27, stk. 2. í kunngerð um útinnan av kavaraarbeiði á tryggan hátt, er 2.500 kr.
§ 9. Henda kunngerð kemur í gildi dagin eftir, at hon er kunngjørd. Samstundis fara úr gildi kunngerð nr. 121 frá 21. november 2005 um gjøld fyri eftirlit v.m. hjá Arbeiðseftirlitinum og kunngerð nr. 105 frá 6. august 2009 um gjøld fyri ymsar uppgávur í sambandi við vinnuliga kaving.
Samferðslumálaráðið, 22. august 2018
Henrik Old (sign.)
landsstýrismaður
/ Rúni Joensen (sign.)


c: text/html

text:
Í flokkinum rundmunnar eru tey mest upprunaligu fiskasløgini. Hetta eru fiskasløg, sum hava verið í havinum í 500 milliónir ár og eru har enn. Tað eru nú á døgum bert hóparnir súgállar og súgarar eftir.
Tað, sum eyðkennir rundmunnar, og sum skilir teir frá tvørmunnum, er, at teir hvørki hava kjaftbein ella kjálkabein. Teir hava fleiri røð av skavitonnum, ið kunnu flytast inni í kjaftinum. Rundmunnar hava hvørki ugga- ella búkfjaðrar, skræðan er ógvuliga slímut, og raðið er lítið ment. Rundmunnar hava állaskap.
Tað eru bert tey bæði sløgini av rundmunnum súgállur og súgari
í Føroyum.
Hinir flokkarnir eru bróskfiskar og beinfiskar.
Í flokkinum eru havmýs, hávar og skøtur.
Rættiligur beinvevnaður er ikki, men raðið er av bróski. Bróskfiskar hava bæði kjaftbein og kjálkabein. Tenninar eru fastar í vevnaðinum uttan á bróskinum og verða endurnýggjaðar eftir tørvi. Bróskfiskar hava stívar og kjøtugar fjaðrar eins og lippufjaðraðir fiskar. Allir bróskfiskar hava makaðar tevgluggar og bæði uggafjaðrar og búkfjaðrar. Øll skøtusløgini og nøkur hávasløg hava andahol aftan fyri eyguni. Her ígjøgnum tekur fiskurin inn sjógv til andadráttin, tá ið kjafturin ikki er opin. Hjá bróskfiskum hava kallfiskarnir tvey útvortis makingargøgn, eitt hvørjumegin við innara kant á búkfjaðrunum. Gitnaðurin er innvortis, t.e. at kall- og kvennfiskar makast, og ungin klekist inni í einum eggi inni í kvennfiskinum. Summi sløg leggja livandi ungar, onnur leggja egg við
einum meira ella minni búnum unga í.
Bróskfiskar verða skildir sundur í tveir bólkar, sum eru heilskøltar
Holocephali, sum eru havmýsnar og tvørmunnar Elasmobranchii, sum
eru hávar og skøtur.
Í hesum flokkinum hava øll fiskasløgini beinarað. Øll beinfiskasløgini í okkara høvum eru í undirflokkinum teinafjaðrafiskar. Ein annar undirflokkur eru teir lippufjaðraðu beinfiskarnir. Í hesum undirflokkinum er einasta núlivandi fiskaslag tann blái fiskurin.
Allir beinfiskar hava tenninar fastar í beininum í kjaftinum. Teir hava eina kápu uttan á táknunum. Øll fiskasløgini uttan rundmunnar og bróskfiskar eru beinfiskar. Í øllum heimshøvunum eru teinafjaðraðu beinfiskarnir nógv tann størsti og fjølbroyttasti bólkurin av fiskum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.

robotstxt: allowed

filter: keep


text:
Tíðindi
28. november 2017
Lærari í føstum starvi arbeiðir í útgangsstøði fulla tíð; tó kanst tú biðja um at sleppa at arbeiða minni enn fulla tíð, og tað eru tað summir, sum gera. Um øll, sum fáa fasta løn í fólkaskúlanum verða tald við, so eru tað 24 prosent, sum arbeiða niðursetta tíð; veruliga talið er tó nærri 16 prosentum, so tað er ikki nógv, sigur formaður Føroya Lærarafelags, Herálvur Jacobsen.
- Tølini eru ikki ræðandi, og ikki stór samanborið við talið á teimum, sum arbeiða niðursetta tíð innan onnur yrki, til dømis námsfrøðingarnar.
Oman fyri 60 prosent av lærarunum eru kvinnur, og tað eru væl fleiri kvinnur enn menn, sum arbeiða niðurseta tíð. Í bólkinum, tey sum arbeiða meiri enn hálva tíð, er stórur kynsmunur, 18 menn og 93 kvinnur. Hesin bólkurin er góð 16 prosent av teimum, sum fáa fasta løn. Hjá teimum, sum arbeiða minni enn hálva tíð, er kynsmunurin lítil, 30 menn og 24 kvinnur. Hjá fleiri av hesum er lærarastarvið helst framíhjá, tó so at lærarar í tíðaravmarkaðum starvi eru ímillum.
- Tey, sum arbeiða tíðaravmarkað, fáa mangan bara eitt ávíst tímatal og kunnu í minni mun velja, hvussu nógvar tímar, tey arbeiða.
Lærarafelagið hevur ikki greinað, hvør orsøkin er til, at lærarar velja at arbeiða niðursetta tíð.
Av tænastumonnunum eru bara 3, sum arbeiða niðursetta tíð.
- Tænastumenn eru í eldra endanum av lærarahópinum og hava møguleika at fara frá við eftirløn millum 60 og 67 ár. Ivaleyst velja fleiri at at fara úr starvi heldur enn at arbeiða niðurseta tíð.
Lærarafelagið hevur ikki nóg neyv tøl at gera samanberingar yvir fleiri ár; formaður Føroya Lærarafelags metir tó, at einki bendir á, at gongdin, at fleiri velja at arbeiða niðursetta tíð, fer at minka.
- Lærarastarvið verður meiri og meiri krevnjandi, og tí síggja fólk sær ikki aðra loysn enn at arbeiða niðursetta tíð fyri at orka starvið.
Samlaða talið av teimum, sum arbeiða í niðursettari tíð, er 162 ella sløk 24 prosent av teimum, sum fáa fasta løn. Hetta talið skal tó takast í fyrivarni, tí øll lønarbrot eru tald við, eisini tey, ið undirvísa fáar tímar.
Les meiri: http://www.skulabladid.fo/l%C3%A6rarar-%C3%AD-ni%C3%B0ursettari-t%C3%AD%C3%B0
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Hallur av Rana
30.04.2015 - 11:07
> Vinna & Tøkni > Fiskivinna
- Vit hoyra einki. Vit hava sett okkum í samband við myndugleikarnar fleiri ferðir fyri at spyrja um hvar málið liggur, men enn er einki nýtt at frætta.
Tað sigur Eyðun Rasmussen, reiðari í Christian í Grótinum, við Portalin.
Tað var 9. novemberí fjør, at Christian í Grótinum fekk boð frá skotskum myndugleikum um at sigla inn til Lerwick tí illgruni var um, at skipið hevði fiska ólógliga. Reiðaríið varð tá álagt eitt sektaruppskot á 20.000 pund, ið svarar til góðar 200.000 kr, fyri at fáa skipið aftur til Føroyar.
Reiðaríið góðtók sektaruppskotið, og varð biðið um at møta í rættinum í januar. Rættarmálið varð tó útsett, og síðani hevur málið mestsum ligið heilt stilt.
- Tað virkar eitt sindur løgið, tí nú er tað skjótt eitt hálvt ár síðani, at skipið varð tikið. Vit hava ikki sjálvir gjørt so nógv burturúr málinum, tí hetta er teirra mál. Tað eru skotskir myndugleikar, ið hava tikið skipið og reist málið, so vit væntað, at tað er í teirra áhuga, at fáa málið avgreitt. Tað er tó løgið, at tá man spyr, so fær man einki svar, sigur Eyðun Rasmussen at enda.


text:
Hví stillar tú upp? ... og so fyri Sambandið?
20. august 2015
Tí eg eri góð við Føroyar, og eg haldi, at í Sambandsflokkinum er frælsi til at vera tann, sum eg eri, hóast hetta kanska ikki er so politist korrekt.
Nógv hava, seinastu dagarnar spurt meg, hví eg stilli upp. Eg vil tí her stutt grundgeva fyri hesum.
Føroyar ikki tamdar
Føroyingar eru ein serstøk tjóð og hava ikki altíð fylgt tí ráki, sum upp gjøgnum tíðirnar hevur merkt restini av Europa. Vit liva úti í fjarskotnu og harðbaldu oyggjum okkara, og vit liva av tí tilfeingi, sum hendan ótamda náttúran gevur.
Føroyar eru ikki tamdar, og fólkasálin í føroyinginum er eyðkend av frælsi og Gudsótta.
Fremsta oyggjaferðamál
National Geographic Traveller valdi í 2007 Føroyar til fremsta oyggjaferðamál í verðini, vegna vøkru náttúruna og mentanarliga integritetin í fólkinum. Vit eiga at viðurkenna ríkidømið í okkara mentanararvi, og arbeiða fyri at varðveita og menna hetta.
Um lúsin útlendsk er...
Grindadrápið er eitt fekst dømi. Harðrendir aktivistar koma til Føroya, at kroysta sín politist korrekta boðskap niður yvir høvdið á okkum. Við hóvsemi hava vit roynt at tosa við tey um, hvat er rímiligt. Men har er eingin áhugi fyri, hvat er rímiligt. Tað er ein religión fyri tey. Tíbetur hava vit nú – við hjálp frá donsku løgregluni – reagera. Fleiri eru handtikin og send av landinum.
Orðatakið: “um lúsin útlendsk er..” er líka aktuelt í dag sum fyrr.
Eg ynski at virka fyri einum samfelag, har vit eru fræls menniskju, og har vit tora at bera tað merki, sum eyðkennir verkið.
Gott væl!
Mai Laksáfoss Simonsen
Valevni Sambandsfloksins til løgtingsvalið
RN
Aftur


text:
Vatnveiting við Norðskála dagførd í næstum
Sunda kommuna hevur í longri tíð havt trupulleikar við vatnveitingini við Norðskála. Økt búseting og økt vinnuligt virksemi, umframt at Nesvík er knýtt í veitingina frá Norðskála, hevur ført við sær, at leiðingin til norðara partin av Norðskála tíðum ikki klárar at veita nóg nógv vatn. Trupulleikin hevur serliga víst seg sum vatntrot í ovastu húsunum við Rættargarðar.
Vatnveitingin við norðskála er bygd upp soleiðis, at frá vatnverkinum og oman til norðastu húsini á Heiðavegi liggur 6 tumma vatnleiðing. Herfrá fer vatnleiðingin í tvey, ávíkavist 6 tumma leiðing suðureftir og 4 tumma leiðing norðureftir. Tað er nóg nógv vatn tøkt frá vatnverkinum, men 4 tumma vatnleiðingin norðureftir, megnar ikki at veita nóg nógv vatn, tá ið á stendur.
Kommunan hevur sett pengar av á fíggjarætlan fyri 2018 til at leggja nýggja 6 tumma leiðing til norðara part av Norðskála. Útboð av hesum arbeiði er um at vera klárt og verður sent út í ár, umframt at arbeitt verður við at fáa neyðug loyvir, so farast kann undir arbeiðið fyrst í komandi ári.
Áðrenn hetta arbeiðið verður liðugt fer kommunan at vera í tøttum samskifti við størstu brúkararnar av vatni, soleiðis at veitingin kann laðast teirra virksemi, í mun til tørvin, og í mest møguligan mun tryggja at aðrir borgarar ikki eru uttan vatn.


text:
Mynd á kortið12-06-2007
Eik bjóðar tær nú møguleikan at mynda títt egna gjaldskort. Skipanin kemur í gildi hósdagin 14. juni og møguleiki verður at brúka eina av tínum egnu myndum ella at velja eina mynd her á síðuni
Eik hækkar rentuna11-06-2007
Eik lagar nú rentuna á lánum við skiftandi rentu til hækkaða rentustigið, eftir at Tjóðbankin hevur hækkað leiðandi rentuna. Rentan á innláni við uppsøgn og flestu útlán hækka við 0,25 prosentstigum. Rentan á bústaðarlánum við lægstu rentu hækkar tó við 0,50 prosentstigum úr 5,50 upp í 6,00 prosent p.a.
Útlendskir miðlar fokus á Eik11-06-2007
Fram móti skrásetingini av Eik Banka á Københavns Fondsbørs og ICEX vísa danskir fjølmiðlar bankanum støðugt størri ans
Vaktarskifti á Eik Markets01-06-2007
Sverri Justinussen er nýggjur leiðari á Eik Markets, eftir at Finn Danberg er vorðin undirstjóri og hevur fingið ábyrgdina av IR, fíggjarstýring og roknskaparviðurskiftum fyri Eik-samtakið
Eik-keyp á TV2 News31-05-2007
Útlendskir fjølmiðlar gera nógv burtur úr, at Eik-samtakið hevur keypt SkandiaBanken í Danmark. Hygg at innslagi frá TV2 News


text:
Býráðsfundur 3. november 2006
1.
J. nr. EL 257b – 06/00824
Sp/f Atlantshav søkir við skrivi df. 02/10-06 um loyvi at byggja ein tilbygning uppí virkis-bygningin á matr. nr. 257b í Funningsfirði.
-Havnanevndin mælir til at ganga umsøknini á møti.
-Samtykt at taka undir við havnarnevndini.
2.
J. nr. 521 – 06/00823
Innkoyringar frá Gulasteinsvegi og havnaøki við høvuðspierin.
-Býráðið kunnað um málið.
3.
J. nr. 046 – 06/00706
Setan av havnarstjóra til Runavíkar Havn.
-Samtykt at seta Sverra Kjærbæk, Glyvrar í starv sum havnarstjóri fyri Runavíkar Havn.
4.
J. nr. 243 - 04/00460
Innandura fótbóltshøll í Skálafirði – skriv frá Fótbóltssambandinum um broyttu viðurskiftini nú onkrar kommunur hava boðað frá, at tær ikki verða við í ætlanini í Skálafirði.
-Formaðurin í mentanarnevndini kunnaði um fundin á Oyrabakka.
5.
J. nr. 132 – 06/00715
Endurnýggjan av sáttmálanum um skúlasamstarv millum Sjóvar kommuna og Runavíkar kommunu
-Formaðurin í Mentanarnevndini kunnaði um fundin við Sjóvar kommunu.
6.
J. nr. 531 – 06/00866
Fríðkan av økinum kring Toftavatn. Áheitan frá Nes kommunu um at kommunurnar í felag seta pening av til endamálið komandi fíggjarár.
-Mentanarnevndin mælir til at avseta kr. 50.000 á fíggjarætlanini fyri 2007 til endamálið.
-Samtykt at taka undir við mentanarnevndini.
7.
J. nr. 561 – 06/00849
Avtalað við Nes kommunu viðvíkjandi vegaførin til økið sunnanfyri Løkin
-Byggi- & býarskipanarnevndin mælir til at góðkenna uppskotið til avtalu ímillum kommunurnar.
-Samtykt at taka undir við byggi- og býarskipanarnevndini.
8.
J. nr. G 222 – 06/00874
Umsókn frá Kára Johannesen um loyvi at byggja uppí bygningin á matr. nr. 222 norður ímóti 219g.
Ummæli frá Teknisku Deild:
Byggitekniskt er onki til hindurs fyri at loyva tilbygninginum um tilbygningurin lýkur ásettu krøvini í Almennu byggisamtyktini millum annað at:
Brandveggur verður gjørdur á markinum
· At grannin gevur skrivliga grannaváttan um at norðari veggur á tilbygninginum kann koma nærri enn 2,50 m frá marki ella á markið.
-Byggi- & býarskipanarnevndin mælir til at taka undir við Tekninsku Deild.
-Samtykt at taka undir við byggi- og býarskipanarnevndini at játtað uppíbygging norðureftir smb. støðumynd df. 25/10-2006.
9.
J. nr. 352 – 06/00889
Víðkan av barnaansingini.
-Sosiala nevnd hevur á fundi 26/10-2006 samtykt at raðfesta bygging av ansingarstovnum soleiðis:
Nr. 1. Bygging av ansingarstovni til 30-34 børn í Søldarfirði.
Nr 2. Beint eftir hesa bygging verður bygdur ansingarstovnur til 36-40 børn á Skála.
Báðir stovnarnir (nr. 1 og 2) kunnu útbyggjast við 2. byggistigi.
Nr. 3. Rituvíkar skúli umbyggjast til barnaansing til 60-80 børn
-Samtykt at arbeiða víðari við eini fyribils ansingarloysn til 12-14 vøggustovubørn í Søldafirði.
Eisini varð samtykt at taka undir við raðfestingini hjá sosialu nevnd, og um møguligt at byggja stovnin í Søldarfirði og á Skála samstundis.
10.
J. nr. 352 – 06/00878
Tilboð og uppskot um bygging av barnaansingarstovni/-um.
-Sosiala mælir til at taka upp samráðingar um bygging av tveimum ansingarstovnum (1. byggistig). Einum í Søldarfirði og einum á Skála sum umfata tvær ansingarstovur og felagshøli til 40 børn.
-Samtykt at taka upp samráðingar við áhugaðar byggitakarar um møguliga bygging og gjaldsavtalu av tveimum ansingarstovnum.
Miðast skal ímóti at stovnurin í Søldarfirði er klárur at taka í nýtslu á heysti 2007 og á Skála í august 2008, ella at báðir verða bygdir samstundis og verða klárir at taka í nýtslu vári 2008.
11.
J. nr. 046 – 06/00850
Møgulig setan av húsavørði til barnaansingarstovnarnar í kommununi.
Ummæli frá Teknisku Deild:
Ongin húsavørður er til stovnarnar og heldur TD hetta ikki verða nøktandi, tí nógv brúk er fyri húsavørði.
-Sosiala nevnd heldur at neyðugt er at skipa viðurskiftini soleiðis, at stovnar og ognir verða viðlíkahildin av húsavørði.
-Samtykt at Tekn. deild ger konkret uppskot til hvussu hús og ognir verða viðlíkahildin.
12.
J. nr. 022 – 06/00223
Eysturoyar Barnaverndartænasta – rakstur 2006.
-Sosiala nevnd mælir til at uppnormerða barnaverndartænastuna við ½ starvið. Semja skal verða millum kommunurnar í samstarvinum um hetta.
-Samtykt at taka undir við Sosialu nevnd.
13.
J. nr. 102 – 06/00801 / 561 - 06/0870
Eykajáttan til útstykkingar og til vegagerð til íbúðir í Runavík.
-Tekniska nevnd og Fíggjarnevndin mæla til eina eykajáttan uppá 2,5 mill. kr. til útstykkingar og 1 mió. til vegagerð.
-Samtykt at taka undir við Teknisku nevnd og Fíggjarnevndini.
14.
J. nr. 141 - 06/00820
Upptøka av láni til skúlabygging í Runavík.
-Samtykt at upptaka 56 mió. kr. í láni til skúlabyggingina.
15.
J. nr. 102 – 06/00662
2. viðgerð av fíggjarætlanin hjá Runavíkar kommunu fyri 2007.
-Samtykt at hava 3. viðgerð av fíggjarætlandini seinni í mánaðinum.


text:
Verkafólkið hevur ongan kjans!
"Takið ábyrgd sjálvi og fáið tykkum tak yvir høvdið" sigur Kaj Leo Holm Johannesen. Lættari sagt enn gjørt, og tað ljóðar nakað sum, at tað skal løna seg at arbeiða. Ikki nakað gullkorn frá Kaj Leo, men ein ræðandi staðfesting. Tí bæði útsøgnin og borgarliga slagorðið er fullkomið møsn!
Í Tórshavnar Kommunu og nú eisini í kommunum kring Havnina eru bústaðarprísirnir ørir, meðan úti kring landið vilja fíggingarstovnarnir langt frá veita lán, tí tá húsini eru bygd, hava tey ikki tað virðið, sum tað kostaði at byggja tey. Takið ábyrgd sjálvi, ja jeg meini tað. Tað ber snøgt sagt ikki til, tá ið landið er í tvíningum millum útjaðara og miðstað, og millum ríkmannastættina og verkamannastættina!
Verkafólkið hevur í verandi løtu, sum gongdin og prísirnir eru, ongan kjans at fylgja við ella at taka ábyrgd, sum Kaj Leo viðmælir. Og sama er galdandi fyri nýútbúnar handverkarar. Hesi hava ikki altíð eina uppsparing til húsalán, nei langt frá, og tá ið hvør dagur er ein kampur, gert støðan ikki haldbar! Takið tykum saman og fáið tykum hús, sigur ein, sum ikki gevur sær far um hvussu samfelagið er snikkað saman!
Almennir leigubústaðir eru eitt neyðugt og fínt alternativ til teirra, sum bara vilja hava ein tryggan bústað. Marknaðurin fyri leigubústaðir er í løtini tað reina Wild West, har tann skjótasti (les størsti pengapungurin) gunslinger vinnur dystin. Við almennum bústøðum er tað eisini gjørligt hjá nógvum at spara saman til eitt møguligt húsalán og sostatt fáa hjálp til sjálvhjálpina, so at fólk hava møguleika at taka ábyrgd.
Í skipanini, sum Kaj Leo er fortalari fyri, yvirliva tey sterkastu, meðan restin so dánt hórar undan. Har prísirnir vaksa, og privatu útleigararnir fáa mest burtur úr teimum, sum hava ráð til ábyrgdina, meðan gjógvin dýpist, og ein stórur partur av útjaðaranum og verkamannastættini stendur uttanfyri.
Kaj Leo skal tó hava rós fyri, at hann greitt vísur okum á, hvat tað er at vera (ultra) víðgongt liberalur. Samgongan hevur ein sonevndan bústaðarpakka kláran skjótt við nøkrum ítøkiligum boðum uppá, hvussu skil kann fáast á bústaðarmarknaðin, og hjálp verður til sjálvhjálp! Møguleikar í frælsi og ikki fótonglar í ábyrgd.
Jens Arni L. Hammerfoss, formaður fyri Suðuroyar Norðara Javnaðarfelag


text:
40 av 80 akkerhandfaringarskipum arbeiðsleys
Av teimum 40 akkerhandfaringarskipunum, sum eru arbeiðsleys kring heimin í løtuni, vænta greinarar, at fá fara at koma afturíaftur og fáa nýggjar uppgávur.
Tey størstu skipini at ankra og flyta boripallar kosta vanliga eina hálva miljard krónur at byggja.
Í løtuni liggja 40 av teimum - umleið helvtin av alheims flotanum - við bryggju og gnaga gummi.
Samstundis eru dagsleigugjøldini framvegis í botni.
Ein kanning hjá greiningarfyritøkuni Kepler Cheureux vísir, at tey fægstu arbeiðsleysu skipini koma afturíaftur í kappingini á marknaðinum.
Greinararnir halda, at skip, ið eru bygd fyri aldarskiftið, neyvan koma í vinnu aftur. Talan er um 12 skip. Harumframt lúka tjúgu skip ikki klassakrøvini næsta ár.
Norska frálandsfelagið Siem Offshore er eitt av reiðaríunum, ið siglir í tungum sjógvi í løtuni. Úrslitið hjá felagnum vísti minni inntøkur og økt undirskot í triðja ársfjórðingi, og felagið væntar, at næstu 12-18 mánaðirnir verða harðir at koma ígjøgnum.
Í fjør endaði desember við botnmeti á spottmarknaðinum hjá frálandsflotanum. Í ár kan tað sambært greinarunum hjá Westshore gerast upp aftur verri, tá havt verður í huga, hvussu fáir pallar eru úti og bora um ársskiftið.
Westshore ávarar um ein truplan vetrarmarknað fyri akkerhandfaringarflotan, tí fleiri pallar verða lagdir í vetrarmánaðunum. Tó vænta tey, at reiðaríini fara at bíða við at leggja fleiri skip við bryggju.
-Eg vænti, at reiðararnir fara at bíða sum longst, og tá tann tíðin kemur, kann tað síggja somikið ljóst út úti í havsbrúnni, at teir kortini velja at halda út, sigur marknaðargreinarin Inger-Louise Molvær í Westshore við norska Finansavisen.
Kelda: maritime.no


text:
Flogbóltur, meistaradeild kvinnur: Fleyr vann greiðan sigur á meistarunum
ítróttur08-11-2017 - 10:32 - Jóanis Nielsen
Dráttur, sum gjørdist føroyameistari í fjør, hevði ikki eydnuna við sær, tá liðið var á vitjan í Gundadalshøllini í gjár. Fleyr vann dystin við trimum settum móti ongum
Fleyr – Dráttur 3-0 (25-10, 25-12, 25-16)
Fleyr legði seg einsamallt á annaðpláss í kvinnukappingini, tá liðið í gjár vunnu ein tryggan 3-0 sigur á føroyameistarunum úr Drátti.
Havnarkvinnur vóru greitt omaná frá byrjan og vunnu fyrsta sett við 25 stigum móti 10.
Munurin tódnaði eitt elalítið sindur í øðrum setti, sum Fleyr vann 25-12, og uppaftur eitt sindur afturat í triðja setti. Men munurin gjørdist tó ongantíð so lítil, at tað gjørdist spennandi millum hesi bæði liðini.
Seinasta settið endaði 25-16 til Fleyr, sum sostatt vann dystin við trimum settum móti ongum.
Fyri Fleyr var sigurin kærkomin eftir at tær á heimavølli taptu 3-0 móti Mjølnir fyri nøkrum vikum síðan. Munurin í tí dystinum var ikki eins stórur og hann var millum Fleyr og Drátt í gjár, men tó greiður nokk.
Hóast stutt er fráliðið, og tað tí ikki er ráðiligt at siga nakað endaligt um nakað sum helst, so hava fyrstu dystirnir í ár givið ábendingar um broytingar samanborið við kappingina í fjør.
Eitt er, at føroyameistararnir úr Drátti bara hava vunnið ein av fýra dystum higartil, eitt annað er, at KÍF, sum var hitt liðið í kvinnufinaluni í fjør, heldur ikki er komið so væl ígongd.
Hinvegin tykist, sum eru gomlu kempurnar, Mjølnir og Fleyr, vaknað úr dvala. Og serliga sær Mjølnir út til at vera øgiliga sterkt í ár. Higartil hava tær spælt tríggjar dystir, og
klaksvíkskvinnur hava vunnið teir allar 3-0.
Fleyr hevur tapt ein av trimum, tann móti Mjølnir og er tí eisini væl við í kappingini.
Í annaðkvøld fáa vit at síggja, hvussu leikur fer í Sørvági, har SÍ og KÍF fara at spæla.


text:
Uppskot til samtyktar um fjøltáttaðar eldrabústaðir
Løgtingsmál nr. 144/2011: Uppskot til samtyktar um fjøltáttaðar eldrabústaðir
Løgtingið heitir á Landsstýrið um at koma við eini ætlan um, hvussu eldraøkið kann
verða útbygt frameftir. Støði í ætlanini skal vera í tilráðingunum hjá WHO um, at fólk
kunnu búgva sum longst í egnum heimi, og leggja dent á fjølbroyttar bústaðarmøguleikar.
Viðmerkingar
Seinastu árini eru stórar íløgur gjørdar í bygging av ellis og røktarheimum í Føroyum.
Bæði land og kommunur hava lagt stóra orku í hetta økið fyri at kunna veita borgarunum
búpláss. Nýtt røktarheim er latið upp í Vági til 24 fólk, sum kommunurnar í
sunnaru helvt hava bygt. Røktarheimsbygging er í gongd í Havn til 64 fólk, og
væntandi verður heimið liðugt í ár. Umframt hetta er bygging í Klaksvík og
Vestmanna fyri framman, sum skal rúma 24 plássum
Røktarheimsbygging er kostnaðarmikil, yvir 2 milliónir fyri hvørt búpláss. Tað fara
altíð vera nøkur fólk, sum hava tørv á røktarheimsplássi, so røktarheimspláss skulu
sjálsagt vera. Tað tykist bara, sum um hetta hevur verið einasta loysnin seinastu árini,
og samstundis, sum fleiri stóvnar eru opnaðir, er Heimatænastan skerd ávíst tímatal pr
røktarheimspláss. Sostatt eru møguleikarnir hjá heimabúgvandi eldri fólki skerdir
munandi í tilgongdini.
Fólk í Føroyum, sum flyta á røktarheim, búgva har í meðal longri enn fólk í
grannalondunum, so tað er nakað, sum kundi týtt uppá, at føroyingar, sum flyta á
røktarheim, eru munandi betur fyri enn fólk í okkara grannalondum. Hetta møguliga tí
at einki alternativ er.
Seinastu árini er dentur í fakumhvørvinum lagdur á røktarheimfyribyrgjandi tiltøk. Í
tilmælum frá WHO verður lagt upp til, at fólk fáa høvi at vera sum longst í egnum
heimi, við nøktandi tænastu. Og dentur verður lagdur á sjálvsavgerðarrætt og lívsgóðsku
hins einstaka borgara.
Betri fyribyrgjandi tænastu vit hava, longri kunnu fólk búgva heima. Fyrimunirnir eru
bæði fyri tann einstaka og fyri okkum sum land, tí røktarheimsplássini eru sera
kostnaðarmikil.
Við fyribygjandi tænastu verður t.d víst til vælvirkandi heimahjálp, reingerðing,
fyribyrgjandi heimavitjanir aftaná innleggjan, dagtilboð til heimabúgvandi
pensjónistar, gerandisrehabilitering, endurmenning, dagítriv, fimleik o.s.fr
Í teimum førum, eldrabústaðir verð bygdir, eigur at verða hugt eftir og hugsað meira
breitt, so vit ikki byggja so einstáttað, men hugsa um eldraíbúðir, røktaríbúðir os.fr.
Veruleikin í dag, við bert at bjóða eitt kamar, er fyri nógv óvirðiligt, og alt ov lítið
fæst fyri peningin sæð í ljósinum av høga kostnaðinum, sum er oman fyri 2 milliónir í
sjálvari byggingini, og tá er raksturin ikki tikin við
Fyri at tryggja, at vit kunnu nøkta tørvin á eldrabústøðum og tænastum frameftir,
verður hetta uppskot tí sett fram. Um vit ikki broyta hugsan og leggja leiðina um,
kann framhaldandi røktarheimsbygging, sum vit kenna í dag, vera ein hóttan móti
okkara búskapi
Á Løgtingi, 29. februar 2012
Høgni Hoydal Sirið Stenberg Páll á Reynatúgvu
Bjørt Samuelsen Gunvør Balle Kristina Háfoss


text:
Barnadansistevnan 2018
Barnadansistevnan 2018 verður hildin í Sandoynni 21. apríl.
Roknað verður við uml. 450 luttakarum, sum hevur vanligt undanfarin ár. Av tí at Teistin í mesta lagi kann hava 160 fólk við, verður fyriskipað soleiðis, at Teistin kemur at sigla aftur og fram, byrjað verður kl. 07.30. Næsti túrurin verður kl. 08.30.
Sami leistur verður brúktur, tá farið verður av aftur oynni. Tey, sum fyrst fóru av Gomlurætt, fara fyrst úr Skopun. Fyrsti túrur úr Skopun verður kl. 14.00.
Í høvuðsheitum er skráin hendan:
Í Skopun verður móttøka og dansað, síðani verður farið til Sands, har borðreitt verður við døgurða, og aftaná verður farið til Dals. Har verður dansur og ábit, áðrenn leiðin gongur heimaftur.
Endaliga skráin og upplýsing um tilmelding kemur seinni.


text:
Meginparturin av Ungarn er stórur, fláur og fruktagóður slætti, nevndur Puszta, men í vestara og norðara parti í landinum eru heyggjalendi og lág fjøll. Ungarn er syðsta landið í Miðevropa, og her hava mong fólkasløg búð, sum tíðirnar hava liðið, m.o. týskarar, slovakar, serbar, kroatar, rumenar og sigoynarar. Flestu ungarar eru tó eftirkomarar eftir magyarar, eitt stríðssinnað flakkfólk, ið kom eystan úr Miðásia í 9. øld. Kommunistarnir tóku ræðið eftir annan heimsbardaga, og teir bardu eirindaleyst niður ein uppreistur í 1956. Nú er fólkaræði.
Siglir tú á Donau ígjøgnum Budapest, sært tú, at høvuðsstaðurin er tveir býir. Buda vestan Donau er gamli ríkisdagshøvuðsstaðurin í keisaraveldinum Eysturríki-Ungarn. Eystan Donau er Pest, sum er miðdepil fyri handil, fíggjarvirksemi og ríkisfyrisitingina. Mong ferðafólk koma til Budapest - nógv fleiri enn til hinar høvuðsstaðirnar í Miðevropa, og næstan tveir triðingar av útlendsku íløgunum í Ungarn eru í høvuðsstaðnum.
Prýðiligi byggistílurin í gomlu turkisku baðstovunum í Budapest er sum fjart eftirljóð úr teimum tíðum, tá ið Ungarn var partur í Osmannaríkinum. Baðstovur og heilsubótarstaðir eru víða hvar í Ungarn, bygd við tær hundraðtals heitu keldurnar, sum vella upp úr jørðini. So langt aftur nakar veit, eru fólk komin hagar at søkja sær heilsubót í heita vatninum, sum er fult av alskyns steinsløgum og søltum.
Sum í hinum londunum í Miðevropa verður nógv korn velt. Bøndurnir dyrka eisini sólblómur, frukt, grønmeti og oljuber, fikur og vínber - ungarar gera nógv vín. Skiftið frá kommunistiskum búskapi til kapitalistiskan hevur verið trupult.
Av tí at grøðin, ið verður dyrkað, er so fjølbroytt, er maturin í landinum eisini fjølbroyttur. Tjóðarrættur í Ungarn er gulasj, ein kendur grýturættur við neytakjøti og grønmeti, sum eisini verður sopin sum tjúkk súpan. Sterk, reyð piparfrukt, nevnd paprika, gevur rættinum sín sterka, eyðkenda smakk. Aðrar máltíðir, sum liggja leingi á, eru karpa í paprikasós, livurpostei lagt í deiggi og glóðsteikt kjøtsneis við paprika.
Ídnaðurin í Ungarn er fjølbroyttur, og teir gera metal, evnafrøðievni, akfør, klæði, amboð og ravmagnslutir. Eftir stjórnarskiftið í 1990 legði landið búskapin um til marknaðarbúskap. Mangar fyritøkur eru komnar á privatar hendur, og á summum økjum í ídnaðinum hevur verið afturgongd. Ungarska fólkið er væl útbúgvið, helst í gransking, tøkni og maskinframleiðslu, og tað hevur við sær, at útlendingar seta meiri pening í vinnulív í Ungarn enn í nøkrum øðrum landi í Miðevropa.
Hjartað í Miðevropa eru tey fyra londini, Pólland, Kekkia, Slovakia og Ungarn. Í Póllandi og Ungarn er ógvuliga slætt, men í pørtum í Kekkia og Slovakia er hægri. Landamørkini í Miðevropa eru mangan flutt seinastu øldirnar. Ein atvold var, at landslagið er so slætt, at ilt var at verja seg, tá ið fremmant hervald søkti at; eitt annað var, at landøkið var ímillum fýra stórveldið: Russland, Eysturríki-Ungarn, Proysland og Ósmannaríkið. Eftir seinna heimsbardaga hevði Sovjetsamveldið eftirlit við Miðevropa, og londini hava bara havt fult frælsi síðan síðst í 1980-árunum.
Flestu miðevropearar eru rómverskt katólskir. Halgidagshald og aðrar átrúnaðarligar kirkjuligar høgtíðir eru fastir tættir í gerandislívinum. Londini vórðu ikki kristnað fyrr enn um ár 1.000. Av tí at fólkið í hesum londum javnan hevur staðið undir øðrum tjóðum, hava tey verið tjóðskaparsinnað, og katólska kirkjan hevur verið týðandi partur av samleikanum.
Tónleikur, dansur og sangur eru fastir tættir í brúdleypum, heystgildum, ættarveitslum, á jólum og í øðrum kirkjuligum høgtíðum. Siðirnir eru ymiskir og ofta staðbundnir - eru í sama øki, og hægst í metum á bygd. Í Póllandi t.d eru flestu tónleikarar sjálvlærdir og taka bara ljóðføri fram eftir strevnan arbeiðsdag. Slovakiskir fólkatónleikarasiðir eru best goymdir í fjallabygdunum, har eitt annað mentanareyðkenni eru litríku tjóðbúnarnir.
Donau er ein týdningarmikil flutningsleið, ið knýtir Slovakia og Ungarn saman við Týskland og Ríná fyri vestan og við Svartahav í Landsynningsevropa. Áður var nógv skipaferðsla á Donau, men nú er flutningurin minkaður, tí at handilin við gamla Sovjetsamveldið er so nógv minkaður. Nógvastaðni er áin byrgd og vatnsmegin veitt í orkuverk - byrgingin við Gabcikovo veitir 15% av allari ravmagnsnýtsluni, sum Slovakia nýtir um árið.
Brúnkol er mest nýtta brenni í Miðevropa. Tað verður brent í stórum orkuverkum, sum gera ravmagn. Mikil dálkan stendst av hesi orkugerð, tí at nógv svávul verður úrskilt, tá ið brúnkol brennur. Tá ið kolið verður brent, verður roykurin blandaður við vætuna í luftini; burtur úr tí verður svávulsýra ella „súring", sum, tá ið hon fellur niður aftur við avfalli, tærir grótbygningar og týnir vøtn og skógir. Eitt annað, ið veksur nógv um luftdálkanina í hesum londum, er bilosi. Ferðslan er ikki so tøtt sum t.d. í Vesturevropa; men flestu bilarnir eru gamlir og dálka tí ógvuliga illa.
Í norðara parti í Miðevropa er javnan heitt um summarið, men kalt um veturin. Tá er gott at eta heitan, stimburmiklan mat. Matsiðirnir eru nógv ávirkaðir úr grannalondunum, t.d. Týsklandi, Russlandi og Eysturríki, og vanligir rættir eru epli, mjølbollar, súpan og grýturættir. Syðri, í Ungarn t.d., eru matsiðirnir øðrvísi og fremmandir, har eta tey nógv kryddaðar rættir, sum t.d. gullasj, ið er kryddaður grýturættur av neytakjøti.
Fjórðingur av Miðevropa er skógur. Nógvastaðni eru skógirnir fleiri túsund ára gamlir, og tætt við Poznan vaksa fleiri hundrað ára gomul eikitrø. Súra regnið, ið stendst av ringu luftdálkingini, er farið illa við skógunum. Ringast er í Póllandi, har næstan helvtin av trøunum eru skadd.
Bialowiezaskógur í Póllandi, ið er tjóðargarður, er størsta skógarøki í Norðurevropa. Her liva mong villinidýr, t.d. elgur, hjørtur, úlvur og bjørn, og mong friðingarátøk hava verið gjørd til tess at verja dýrini. Her hevur eisini verið roynt at slept upp dýrum, ið leingi ikki hava livað vill. Tjóðargarðurin er einasti staður, har evropeiski bisonurin livir villur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Budapest
Vídd: 93.030 km2
Fólkatal: 10.030.000
Alment mál: ungarskt (magyariskt)
Átrúnaður: kristindómur 93%, aðrir 7%
Stýrirlag: fólkaræði, fleirflokkaskipan
Gjaldoyra: forinta (HUF)


text:
Ingi Samuelsen
22.02.2017 - 13:33
Mentan > Lívsstíls- & brúkaraevni > Matur & matgerð
Talið av norðurlendskum matstovum, sum nú kunnu prýða seg við stjørnum frá matguidini hjá Michelin eru nú 58 í tali. Fyri fyrstu ferð eru Føroyar og Ísland eisini við á listanum.
- Vit eru serliga errin av at menningin kann halda fram, so vit nú eisini umfata Føroyar og Ísland, segði stjórin fyri Michelin Guides, Michael Ellis í sambandi við framløguna av norðurlendsku útgávuni fyri 2017 í Stockholm í morgun.
- Okkara eftirlitsfólk dámdu væl at uppliva matgerðarpallin í Reykjavík og at heiðra Dill við fyrstu íslendsku stjórnini. Tey vóru eisini hugtikin av hvussu kokkurin á Koks brúkti upprunavørur og siðbundna tøkni við royking og salting, sum eisini hevði eina Michelin-stjørnu uppiborna, leggur hann afturat í tíðindaskrivi frá Michelin.
Umframt Koks og Dill vóru sjey norðurlendskar matstovur, sum fingu sína fyrstu stjørnu. Tær eru 108 í Keypmannahavn (hetta er tann heldur bíligari lítlibeiggin hjá Noma), Domestic í Aarhus, Ti Trin Ned í Fredericia, Slotskøkkenet á Dragsholm Slot í Høvre, Sabi Omakase í Stavanger, Imouto í Stockholm og Sture í Malmö.
Tvær matstovur vórðu uppflokkaðar úr einari til tvær stjørnur. Tær eru Vollmers í Malmö og Henne Kirkeby Kro í Henne í Vesturjútlandi.
Ongin nýggj kom upp á tríggjar stjørnur. Tað er sostatt framvegis bert tvær trý-stjørnaðar matstovur í Norðurlondum, Geranium í Keypmannahavn og Maaemo í Oslo.
Michelin gevur eisini eitt sokallað Bib Gourmand, ið verður latið fyri sera góðar matstovur á einum kanska heldur minni kostnaðarmiklum støði. Matstovurnar, ið fingu Bib Gourmand vóru Matur og Drykkur í Reykjavík, Anarki í Keypmannahavn og Cirkus at More Bistro og Namu í Malmö. Sostatt eru nú 33 norðurlendskar matstovur, ið hava ein slíkan Bib Gourmand.
Ongar matstovur mistu stjørnu orsaka av at støðið var mett at verða lækkað í mun til árið frammanundan. Men tað vóru seks matstovur, ið mistu stjørnurnar orsaka av afturlating. Herímillum nógv umrødda og virda matstovan Noma í Keypmannahavn, sum nú letur aftur á Norðurbryggjuni fyri at lata uppaftur á nýggjum bústaði fyrst í komandi ári.
Listin yvir norðurlendskar matstovur, heiðraðar av Michelin


text:
Í Nýggja Testamenti eru tvey brøv av Paulusi til meinigheitina í Korint í Grikkalandi, sum hann sjálvur stovnaði.
Lesa vit tey bæði brøvini nágreiniliga, sæst, at upprunaliga hava tað verið fýra brøv - kanska enntá fleiri – í tí samlaða brævaskiftinum. Minst tvey brøv í Nýggja Testamenti eru áðrenn Fyrra Korintbræv. Tey eru farin fyri skeytið, men vit vita, at tey hava verið til, tí tey verða beinleiðis umrødd.
Í kapittul 5 í Fyrra Korintbrævi hevur Paulus at korintum fyri at tola ein ósiðiligan mann, sum er limur í meinigheitini, og her vísir hann til ørindi 9, at hann í einum fyrr skrivaðum brævi hevur skrivað til teirra um ólevnað.
Paulus tosar í eintali um hetta bræv, so her er tað mest natúrligt at halda, at bert hetta eina brævið av Paulusi er sent áðrenn Fyrra Korintbræv.
Men so sæst, at eitt bræv er komið hinvegin. Í kapittul 7 ørindi 1 vísir Paulus á, at korintarar hava skrivað til hansara og biðið um ráð um viðurskiftini millum mann og konu. Hesum spurningi – og fleiri øðrum – svarar Paulus í fylgjandi kapitlum í Fyrra Korintbrævi.
Tað er væl hugsandi, at brævið frá korintum hevur verið flutt Paulusi av eini trímanna sendinevnd, sum er komin á vitjan frá Korint, sum verður umtalað í Fyrra Korint kapittul 16 ørindi 17.
Í Seinna Korintbrævi umtalar Paulus í tveimum støðum bræv, sum hann hevur sent til meinigheitina í Korint. Í kapittul 2 ørindi 3 og 4 skrivar hann um eitt bræv, sum hann hevur skrivað av miklari angist og hjartans trega við mongum tárum, og í kapittul 7 ørindi 8-12 sæst, at hetta bræv eisini hevur gjørt korintum stóra sorg, men at tað eisini hevur ført til jaligar broytingar í meinigheitini.
Hvat bræv er tað, sum Paulus vísir til? Ein møguleiki er, at tað er Seinna Korintbræv kapittul 10-13, sum so upprunaliga skuldi havt verið eitt sjálvstøðugt bræv, sum er skrivað fyrr og síðan skoytt uppí hetta. Her er tónin hjá Paulusi í øllum førum sera hvassur.
Ein annar møguleiki er, at Paulus vísir til eitt bræv skrivað millum Fyrra og Seinna Korintbræv, sum eftirsíðan er farið fyri skeytið. Um tað er so, fevnir tað korintiska brævaskiftið sostatt um minst fimm brøv.
Men tann nærmasti møguleikin er helst tann, at brævið, skrivað undir tárum, er tað, sum vit hava varðveitt sum Fyrra Korintbræv. Tá hugsað verður um, hvussu nær eitt persónligt samskifti Paulus hevur havt við júst meinigheitina í Korint, er tað ikki ilt at ímynda sær, at tað hevur givið honum stóra sorg at skula finnast so hvassliga at teimum, sum hann ger fleiri staðni í Fyrra Korintbrævi.
Bíbliulesiætlanin 2017-18
______________________________________________________________________________________________________________________________________________
Lagt út: Ásbjørn Jacobsen


text:
Reklamur.fo er ein lítil fyritøka, men vit eru klár til at átakð okkum størri uppgávur, eina væl at vit vilja veita eina góða og dygdargóða tænastu og ráðgeving. Um uppgávan virkar ov stór til okkara lítla virki, hava vit gott samband við størri framleiðslu fyritøkur, sum kunnu veita eina góða vøru.
Tilber at síggja hvat tænastur vit kunnu veita fyri okkara kundar, undir teiginum “Tænastur” ovast. Og eisini kann nakað síggjast, av tí vit hava gjørt á okkara instagram síðu, sum kann síggjast ein partur av í vinstru síðu á hesi síðuni.
Hevur tú ein spurning ella eina uppgávu tú vilt hava hjálp til at loysa ?
So kanst tú senda okkum ein fyrispurning niðanfyri


text:
Lívfrøðilinjan á Føroya Læraraskúla 2011/12
Hetta er ein síða, ið lívfrøðilinjan 2011/2012 hevur gjørt og fer at halda við líka hetta komandi árið. Evnið er Atlantsoyggjar, og verður hetta evnið viðgjørt bæði í mun til náttúru, ílegur, vistfrøði og veðurlag. Eisini ymiskt annað lívfrøðiligt tilfar fer at vera at síggja her.
Vónandi kann henda síðan verða til gagns hjá føroyska fólkaskúlanum. Serliga vóna vit, at næmingar fara at brúka hesa síðu at nema sær kunnleika um bæði sítt egna umhvørvi, og um hvussu okkara náttúra og umhvørvi líkist og víkir frá oyggjum sum liggja longur suðuri.
Vit vilja takka okkara stuðlum ið hava gjørt hetta tiltak okkara gjørligt. Tit finna teir ymsa staðni á hesi heimasíðu.


text:
═ hesum forritinum ber ikki til at hava fleiri ymisk mßl Ý einum teksti. Allur teksturin verur rŠttlisin vi einum rŠttstavara til eitt ßvÝst mßl. Tß i f°royski rŠttstavarin verur innlagdur, verur hann valdur sum rŠttstavarari hjß forritinum.
Vali av rŠttstavara er bert galdandi fyri br˙karan sum fremur vali.
Vel Funktioner, Stavekontrol og rŠttlesturin fer Ý gongd.
Tß i komi verur til eitt or, sum rŠttstavarin ikki kennir, kemur eitt vindeyga fram.
Ikke i ordbog er skeivt stavaa ori.
Erstat med er ta, sum skeivt stavaa ori verur skift ˙t vi. Tß i t˙ hevur valt, at rŠttstavarin skal koma vi uppskotum, er hetta Ý fyrstuni ta sama sum fyrsta uppskoti Ý Forslag, men er annars ta sama sum Ikke i ordbog. Skal ori vera okkurt anna, kanst t˙ skriva ta ella velja eitt uppskot ˙r Forslag-listanum.
Forslag er ein listi vi uppskotum um, hvussu ta skeivt stavaa ori eigur at skrivast. T˙ kanst seta eitt uppskot inn vi at dupulklikkja ß ta vi m˙sini ella vi at flyta Ý listanum og sÝan velja Erstat, Erstat alle ella Autokorrektur. ═ Stillingum ber til at velja, um rŠttstavarin skal koma vi uppskotum, so um hesin listin altÝ er tˇmur, er ta tÝ, at hesin m°guleikin er sligin frß.
Ignorer verur valt, um t˙ vilt hava, at rŠttstavarin skal leypa ori um og lata ta standa ˇbroytt Ý hesum eina f°rinum.
Ignorer alle verur valt, um t˙ vilt hava, at rŠttstavarin skal leypa hetta ori um, so leingi sum forriti koyrir.
Erstat verur valt, um ori, Ý hesum eina f°rinum, skal skiftast ˙t vi ta, sum stendur Ý Forslag.
Erstat alle verur valt, um ori, Ý restini av tekstinum, skal skiftast ˙t vi ta sum stendur Ý Forslag.
Tilf°j verur valt, um ori er eitt rŠtt stava or, i skal leggjast aftur at br˙karaorabˇkini.
Foreslň ˙tfyllir Forslag vi einum lista vi uppskotum um, hvussu ta, sum stendur Ý Erstat med, kann skrivast.
Indstillinger... opnar eitt vindeyga vi stillingum fyri rŠttstavaran. Hesar eru lřstar undir Stillingar.
Fortryd sidste ˇgildar seinastu rŠttingina, sum er gj°rd frß rŠttstavaranum. Vi at klikkja ß knappin fleiri ferir kanst t˙ ˇgilda fleiri rŠttingar.
Annuler stegar rŠttlestrinum.
Vel Funktioner, Indstillinger og vel spjaldri Stavekontrol. ═ Sprog ber til at velja rŠttstavaramßli, sum Outlook skal nřta. Henda sama sÝan kann eisin fßast fram vi at velja Indstillinger Ý rŠttstavaravindeyganum.


text:
Her er eitt innihaldsyvirlit til Føroya kvæði, sum Sjúrður Ferjá hevur gjørt.
Føroya Kvæði (CCF) er størsta kvæðasavn okkara: heili 37 bind. Tað er ringt at finna runt í hesum verki, tí einki innihaldsyvirlit er til tað. Hetta hevur Sjúrður Ferjá í Streymnesi eisini sannað. Sjúrður hevur tí gjørt sær eitt innihaldsyvirlit til øll 37 bindini. Nú hevur hann latið yvirlitið til heimasíðuna hjá Eysturoyar dansifelag, so onnur kvæðaáhugaði kunnu fáa gleði og nyttu av tí.
Tað ber til at leita í yvirlitinum við Ctrl + f og skriva leitiorð í rútin ovarlaga til høgru. Trýst so á Enter - og finn!
Trýst her: Føroya kvæði yvirlit


text:
Nógvur peningur at spara hjá útróðrarbátum og bátum í alivinnuni
Nýggj tøkni kann spara upp í 60 prosent av
rakstrarútreiðslunum, sigur framleiðslustjórin í ABB, John Olav Lindtjørn við
Skipsrevyen.
Sambært John Olav
Lindtjørn minkaði kaðalskipið, NKT Victoria, bæði útlát og nýtsluna av brennievni
við 60 prosentum við einari magnskipan við blendingsravlaði (hybrid-battarískipan).
ABB hevur ment
eina magnskipan í modulum, nevnd “Onboard DC Grid”, har ymsu staklutirnir í ravlaðselektriska
framdráttinum eru ógvuliga smidligir sæð í mun til skipaslag- og nýtslu.
“Bátar, sum sigla
og arbeiða í viðkvæmum og ávirkiligum økjum, fáa stórar rakstrarfyrimunir av at
gera íløgur í nýggju tøknina umborð,” heldur Lindtjørn uppá.
Hann sigur, at
til dømis koma smærri fiski- og alibátar, sum koyra uppá ravlað burturav, at larma
minni, hava lægri rakstrarkostnað, og so vilja hesir bátarnir hava eitt útlát,
sum er avgjørt null.
Kelda:
Skipsrevyen


text:
Kiran Jóanesarson
19.10.2017 - 21:13
Rækjutrolarin Arctic Lion, sum seinastu mánaðirnar hevur ligið á Havnini, verður nú riggaður til at fara avstað.
Arctic Lion, ella Havborg, sum føroyingar betur kenna skipið, fer nú at seta kós móti Tromsø.
Skipið varð selt til Russlands í summar, men hevur síðan søluna ligið á Havnini, har ymiskt smáarbeiði er gjørt við skipið.
Upplýst verður at tað, sum hevur tikið drúgvast tí, er at skifta flagg, men nú er tað síðsta við at koma uppá pláss.
Hóast tað tekur tíð at skráseta eitt skip í Russlandi, so kom russiska flaggi beinanvegin upp at hanga á hekkuni á Havborg, tá ið skipið varð selt fyrr í summar.
Skipið flutti seg í gjár frá Bacalao til Vónina, har teir skulu taka veir og trolútgerð umborð frá Vónini. Tá ið hetta er gjørt, verður kósin sett móti Tromsø, har seinasta útgerðin skal takast umborð. Arctic Lion setir kós móti Tromsø í kvøld ella í morgin.
Havborg hevur verið heimahoyrandi í Leirvík síðan 2004, og áðrenn skipið varð keypt til Leirvíkar, hevði tað heimstað í Vági, har tað varð skrásett í 2000.
Seinastu árini hava vit havt tvey rækjuskip í føroyska flotanum, og nú er bert eitt skip eftir - Arctic Viking, sum hevur verið heimahoyrandi í Kollafirði síðan 1986.
Mynd Óli Horn
Soleiðis sá South Island út, tá ið skipið fyrstuferð varð skrásett í Føroyum - Mynd: gomul-skip.dk


text:
Danjal av Rana 10.10.2018 (22:00)
Framleiðslustjórin hjá Marine Harvest fyri Føroyar gevst
Marit Solberg, sum hevur arbeitt í Marine Harvest síðani 1985, hevur í dag boðað frá, at hon fer frá vegna aldur. Hon hevur verið framleiðslustjóri fyri Marine Harvest í Kanada, Skotlandi, Írlandi og Føroyum. Marit Solberg, sum er systir norska stjórnarleiðaran Ernu Solberg, hevur seinasta arbeiðsdag sín 1. november.
Marine Harvest hevur longu funnið rætta persónin at taka yvir. Per Roar-Gjerde, sum er framleiðslustjóri fyri Noreg og Kili, tekur nú eisini ábyrgdina av Kanada, Skotlandi, Írlandi og Føroyum.
Marit Solberg er eisini nevndarforkvinna í Marine Harvest í Føroyum. Enn er ikki greitt, um hon leggur hendan sessin frá sær.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Elin Brimheim Heinesen
12.12.2013 - 05:19
Mentan > List > Filmslist
Norðurlandahúsið var fullsett í kvøld, nú filmsheiðurslønin Geytin og áskoðaravirðislønin skuldi handast á øðrum ári. Serliga vóru nógv ung fólk møtt upp at síggja filmar og handan.
Finnur Jensen, útvarps- og sjónvarpsmaður, var maðurin, ið skuldi stýra kvøldinum, eins og hann gjørdi á seinastu handanini í fjør - og tað gjørdi hann við bravour við sínum skálkasmíli og eyðkenda speisemi. Serliga varð skotið eftir mentamálaráharranum, Birni Kalsø, sum sat á fyrstu røð, og eingin ivi var um, at tað hóvaði áskoðarafjøldini væl, eisini hóast skemtið var eitt sindur undir beltistaðið.
Sýndir vóru sjey filmar, hóast skráin lovaði átta, men av tekniskum ávum var ikki møguligt at vísa tann eina.
Í steðginum, eftir at teir sjey filmirnir vóru vístir, har fólk fingu høvi til at tosa saman um sínar upplivingar, var greitt, at nógv fólk søgdu seg vera næstan ovfarin av høga stiginum, sum filmarnir í ár høvdu.
- Tað er heilt vist, at støðið er hækkað síðani í fjør, og at filmsfólk í Føroyum gerast alt meira professionell, helt onkur fyri úti í forhøllini.
Eftir steðgin var ein eyka dokumentarfilmur sýndur um teilensku Pat, sum er vaskikona í Miklagarði. Hesin var ikki við í sjálvari kappingini. Eftir fagnaðarrópunum at døma, var hesin filmur stak væl dámdur av áskoðarafjøldini.
Áskoðaravirðislønin
Síðani skuldi áskoðaravirðislønin handast. Allir áskoðarar høvdu fingið ein atkvøðuseðil við sær inn í salin, sum tey so lótu inn aftur í steðginum.
Tað var ikki óvæntað, at filmurin hjá Jónfinni Stenberg o.ø., við heitinum Munch, vann áskoðaravirðislønina. Filmurin snúði seg á fyndugan hátt um tað, ið nevnist Münchhausen syndromið, og var heilt víst tann filmurin, ið fekk áskoðarafjøldina at flenna harðast hetta kvøldið.
Jónfinn hevur verið lærlingur í Kringvarpinum, og hesin filmur var sveinaroynd hansara, sum hann gjørdi saman við starvsfeløgunum Elin Dagbjartsdóttir Neshamar, Jens Jákup Hansen og Brian Samson. Finnur Jensen kundi upplýsa, at Jónfinn hevði fingið karakterin 12 fyri filmin.
Helena Dam á Neystabø handaði áskoðaravirðislønina og kjekkin, sum fylgir við, vegnað Býraðið, sum letur tær 15.000 kr. á kjekkinum.
Geytin
At enda var so høvuðsheiðurslønin hetta kvøldið latin. Geytin varð handaður av Birgiri Kruse, filmsentusiasti og bloggara.
Birgir kundi so avdúka fyri spentu fjøldini, at dómsnevndin hevði valt stuttfilmin hjá Dávi Djurhuus við heitinum "Terminal". Eitt heitið, ið spælir við teir tveir týdningarnar av enska orðinum terminal – farstøð og deyðiligt.
Dávur lesur film í London, og filmin hevur hann gjørt sum part av síni filmsútbúgving.
Søgugongdin í filminum fer fram í og kring ein buss, ein gerandisdag í London. Eingin ivi var um, at ikki bara dómsnevndin, men eisini áskoðarafjøldin helt nógv um filmin, hóast ein annar filmur hevði munin, tá áskoðaraatkvøðurnar skuldu teljast.
Til tess hevði vinnarin, sum ber orð fyri at vera skemtingarsamur, hesa viðmerking í síni takkarrøðu:
- Eg veit ikki, um eg havi uppiborið tað. Tað heldur salurin ikki! segði hann og smíltist, meðan allur salurin flenti.
Dómsnevndin segði í sínari grundgeving fyri at geva Dávi Djurhuus heiðurslønina, at tey mettu, at hesin ungi leikstjórin hevur góðar møguleikar at gera seg galdandi á altjóða filmsfestivalum.
Dávur kom, eins og verturin, við eini tilsiping eisini til politisku myndugleikarnar um at raðfesta føroyska filmsvinnu, tá hann segði:
– Her vóru so nógv ótrúliga nógv flott verk, sum vísa Føroya fólki – og politikarum, at tað er framtíð í føroyskari filmsvinnu og høgt støði hjá fólkunum, sum starvast í filmsvinnuni.
Dávur Djurhuus fekk ein kekk upp á 25.000 kr. saman við heiðrinum, sum Norðurlandahúsið letur.
Metingin hjá dómsnevndini
Dómsnevndin grundgav soleiðis fyri at geva Dáva Djurhuus Geytavirðislønina 2013:
“Eins og í fjør, tá ið fyrsti Geytin varð latin, hevur nevndin grundað sínar metingar á trý metingarvirði. Tey eru søga, filmisk frásøgusnildi og filmskt handverk. Nevndin hevur í dømingini varnast eina heilt serliga rødd, sum í hesum føri megnar at røkka út um hesi trý metingarvirði. Nevndin er samd um, at virðisløna filmin Terminal eftir Dáva Djurhuus. Filmurin spælir við almenna skynsemið, tí hann byggir á eina vitborna og avbjóðandi gerandissøgu, ið er rámandi og fyndug. Mitt á gøtuni tykist søgan fara eftir eini greiðari rás, men sum frá líður, vita vit ikki, hvønn veg hon fer. Her eru sniðfundigir snúningar, sum gera upp við ógrundaðar hugsanir, vit kunnu hava um medmenniskju í stórbýarsamfelagnum, sum eru lýst í og úr einum bussi. Filmurin fastheldur okkum við einari náðileysari frásagnarrødd, sum kløkkar okkum, tá tað, ið vit av berum fordómum vænta, júst ikki hendir. Snøggi og kontanti filmurin, ið varir 10 minuttir, kveikir hugan og tankan um medborgaraskap í einum fleirmentaðum býi. Filmurin talar til vitið og skapar eina órógv, sum hjá áskoðaranum liggur leingi á. Dómsnevndin metir, at við hesum filmi hevur ungi leikstjórin góðar møguleikar at gera seg galdandi á altjóða filmfestivalum.”
- Terminal elvdi til tað heilt óvæntaða, at hann nam meg og gjørdi meg bilsnan, bæði í skapi og innihaldi, sigur Sif Gunnarsdóttir, stjóri í Norðurlandahúsinum, sum eisini er í Geytadómsnevndini.
– Filmurin er smartur og intellektuellur, aldri grunnur ella uppgjørdur. Terminal verður borin fram av einum sjálvsáliti og lættleika, sum avgjørt er sjarmerandi.
Amerikanska Meira Blaustein var eisini partur av dómsnevndini. Hon er listaligur leiðari fyri Woodstock Film Festival. Hon er innboðin dómsnevndarlimur í Geytanevndini í ár.
Umframt at vera við í avgerðini, hvør skal fáa ársins Geytavirðisløn, hevur Meira haft eina verkstovu um føroyska filmsgerð í Norðurlandahúsinum.
- As a newcomer to the Faroese filmmaking, I am thrilled to observe these young, fresh voices whose passion and vision for the cinematic story is as sharp in contrast and as sensitive to details, as the rugged yet delicate landscape they hail from. I look forward to seeing their future works as filmmaking in the Faroe Islands grows and flourishes, sigur Meira Blaustein úr einum fullsettum Norðurlandahúsi undir herrópinum ‘Spreading the love from the spirit of Woodstock!’
Vit á Portalinum ynskja teimum báðum vinnarunum hjartaliga til lukku við væl uppibornu filmsheiðurslønunum.
Jónfinn Stenberg og toymi hansara vunnu áskoðaravirðislønina fyri stuttfilmin Munch. Frá vinstru: Helena Dam á Neystabø, Jónfinn Stenberg, Elin Dagbjartsdóttir Neshamar, Jens Jákup Hansen og Brian Samson.


text:
Fílur
Ein fílur (úr arab. fil) talumál elefantur, kvæðamál ólivantur (úr miðenskum olifant) er eitt súgdjór, ið livir í Afrika og Asia. Tað eru trý núlivandi sløg av fílum í heiminum: Afrikanski runnafílurin, Afrikanski skógafílurin og Asiatiski fílurin - eisini ofta umrøddur sum indiskur fílur. Groft sagt er munurin fílanna ímillum, at afrikansku fílarnir hava stór oyru, meðan indisku fílarnir hava minni oyru. Afrikanski fílurin er størsta súgdjór á landi. Kvennfílurin og ungarnir halda tætt saman. Størsti kvennfílurin er oddafílurin og hinir elta hann. Afrikanski fílarnir fara ígjøgnum regnskógin í Afrika í flokki einir 20 saman.
Dømi um útdeyð fílasløg eru t.d. Sýriskur fílur, Mammutur og Mastodontur.


text:
Hevur tú hevur ein hond-GPS'ara, og tú hevur hug at kanna neyvleikan, kanst tú fara til hesi fixpunkt og lesa av, hvat GPS'arin vísir. Úrslitið kanst tú so sammeta við teir røttu GPS-koordinatarnar, ið eru at síggja her á síðuni.
Er munurin í Latitide (= breidd) 0°00,001' N, er feilurin 2 metur.
Er munurin í Longitude (= longd) 0°00,001' W, er feilurin 1 metur.
Minst til at seta Datum til WGS84. Verður skeivt Datum brúkt, ber tað í sær stórar feilir (les her).
Ein annar vanligur feilur er eindirnar, ið verða brúktar. 62° 00'50,0''N er ikki tað sama sum 62° 00,500'N. Munurin er 619 metrar.
Landmálarastavurin stendur í fixpunkti nr. 55232, sum er beint við sólurið.
GPS tólið stendur í fixpunkti nr. 84097, sum er við Tekniska skúlan í Klaksvík.
GPS tólið stendur í fixpunkti nr. 29014, sum er á molanum í Miðvági
Fixpunkti nr. 17065, við pullert á brimgarðinum á Drelnesi
Vilt tú vita meira, so send ein teldupost til Stein Fossá á Umhvørvisstovuni - SteinF@us.fo.
Far á hesa síðuna www.geocaching.com um tú hevur hug at leita eftir skattum - eisini í Føroyum.


text:
Sunnudagsland/
Aftur hesa ferð hevur bróður yrkjarans, Ludvík á Brekku gjørt permumyndina, sum hesa ferð er ein serstakliga væl eydnað lýsing av kortspælarunum í eini framúr yrking í savninum.
Savnið byrjar við lýsingini av eini oyðilagdari, gráari morgunstund. Við vakra sanginum hjá Martini Joensen um morgun og nýføddan grát á innara plátuspælaranum fáa vit varhugan av eini spiltari idyl. Hesar fyrstu yrkingarnar eru eitt lítið sindur keðiligar. Við onkrum herliga ørkymlandi undantaki av skelvandi ótta, kunnu tær lesast sum eitt slag av føroyskari veðurlagsrealismu, men beint sum hesin lesarin er um at blíva svøk av keðiliga veðurlagnum og teirri feittfornuftigu og mandlugnagandi ruddingini, hómi eg, at øll keðiligheitin og tað seina tempoið í byrjanini á bókini er tilvitað. Á síðu 12 hevur yrkjaraegið eina sjálvspeiska samrøðu við seg sjálvt um poesi og gerandisneurosur: “Í øllum hesum gráa, ráa/ staðfesti eg/ at eg eri troytt í rygginum av at sita./ At stólarnir eru úr svørtum kunstleðri./ At yrkingarnar gerast meir og meir/ tómar frágreiðingar um gerandisdagin,/ heldur enn/ fuglar yvir ongum/ við breyði í nevinum./ At eg eri vorðin ein kvinna/ ið kannar veðurlíkindini fleiri ferðir um dagin...” (s.12).
Serstaka heitið á nýggja yrkingasavninum hjá Sissal Kampmann er Sunnudagsland. Heitið sipar til eina friðarliga ella beinleiðis svøvnliga bygd í Føroyum og til drepandi keðiligar sunnudagar, men fyribrigdið sipar eisini til eina ávísa støðu av einsemi, meiningsloysi og eksistentiellum einkisleika, sum er undirstøðið í nýggju bókini hjá Sissal Kampmann. Yrkingarnar snúgva seg um keðiliga stillstøðu, um endurminningar av lívi, sum ikki er meira, um einsemi og longsul og kensluna av at kenna seg fremmandan og uttanfyri og landslagið hevur ein nokk so stóran og týdningarmiklan leiklut í hesum savninum. Kanska ber til at knýta nýggju bókina at einum nýggjum ráki í føroyskari list, har listafólk sum Jóhan Martin Christiansen og Kim Simonsen endurnýggja landslagið í myndlist og yrkingum. Landslagið verður brúkt ikki sum vakurt myndevni ella huglagsligt myndamál, men sum ítøkiligur karmur um liviumstøður og miðil til sansan av umheiminum. Regnið er ordiliga vátt og kuldin merkist í hesum yrkingunum. Hetta rákið hongur saman við eini altjóða náttúruveking og øktum áhuga fyri náttúru og fyri umhvørvisvernd.
Sunnudagsland hevur eitt slag av ítøkiligari hendingagongd við einum yrkjaraegi, sum kemur aftur til gomlu heimbygdina, hagar egið plagar at ferðast í frítíðum, fyri at búleikast í eina tíð. Tíðin og veðrið verða neyvt skrásett gjøgnum savnið, sum fevnir um eitt hálvt ár, tað byrjar seint um summarið um morgunin og endar um kvøldið eftir nýggjár, tá yrkjaraegið fer avstað av landinum aftur. Uttan at hava givið mær tíð til ta heilt stóru bókmentadetektivisku rannsóknina, haldi eg meg síggja eina rúgvu av bókmentaligum tilsipinum til Rystet spejl hjá Søren Ulrik Thomsen, til botanikarayrkjaran J.P.Jacobsen og hansara stuttu programmyrking frá 1888 “Lys over landet / Det er det vi vil”; eg haldi eisini, at konseptið Desembermorgun hjá Kim Simonsen er eitt slag av inspiratiónskeldu, Kim er fyrrverandi forleggjari hjá Sissal Kampmann og eg hugsi, at hann fær eina kerliga heilsan á síðu 10, har yrkjaraegið sigur seg dáma yrkingar um fliður og havdjór og kjallaramenniskju - eg veit ikki um síðstnevndi kann vera Tóroddur Poulsen ella um talan bert er um góða gamla Dostovjeski. Men hetta er ikki nakað lyklayrkingasavn og eg eri sum áður nevnt ikki nakar bókmentadekektiv.
Nýggja bókin hjá Sissal Kampmann kann við sínum 94 síðum tykjast drúgv, serliga við endurtøkunum av øllum tí keðiliga, sum gongur fyri seg, men sum heild haldi eg, at hetta fimta yrkingasavnið hjá Sissal Kampmann er eitt serstakliga gott og búgvið yrkingasavn, sum er væl ritstjórnað og komponerað við góðum ansi fyri javnvágina millum ítøkiliga veruleikan og tann surrealistiska, poetiska veruleikan. Júst har er Sissal Kampmann ómetaliga sterk - tær ekspressivu lýsingarnar av tómum bygningum í heimbygdini eru óluksáliga góðar Allarbest er yrkjarin, tá hon megnar at transformera vanligar gerandishendingar til poetiskar myndir fyri tilveruligar sannroyndir, ið m.a. snúgva seg um vónleysan kærleikslongsul.
Í hesum veruleikanum steiki eg lambshjørtu.
Her í mínum nýggja heimi,
í mínum nýggja hami,
skeri eg tey sundur í smáar bitar.
Taki burtur sveitar og sinur,
men feittið lati eg sita.
Síggi tey kreppa seg saman
í glóðheitu oljuni.
Síggi seinastu brotakøstini,
áðrenn lívið fjarar úr teimum,
blanda seg við leyki, salti, pipari
og eini kámari strálu frá sólini,
nærum fjald handan skýggj
yvir demninginum.
Kettan etur av skálini.
Larmandi.
Hon hevur blá eygu.
Maðurin liggur og blundar
Stillisliga.
Hann hevur blá eygu.
Uttanífrá hyggja fjøllini inn í køkin
Eg røri í pannuni.
Skrúvi niður fyri hitanum
Ongum dámar brend hjørtu.
(s.24 í Sunnudagsland)
Tað skal ein óvanliga stór nøgd
av kærleika til
fyri at endurvinna trúnna á
menniskjað og á sunnudagslandstilveruna,
hugsi eg,
meðan eg beri planturnar út
á terazzogólvið í baðiverilsinum,
tendri brúsuna,
og skoli turra, gráa dustið
av grønu bløðunum.
Vatndroparnir leggja seg
sum skyggjandi feskvatnsperlur
á bløð,
vekja longsulin heim í lond
sunnan fyri Ekvator,
haðani sólin nú hevur byrjað sína ferð
ímóti okkum.
Ein veikur sólargeisli brýtur inn gjøgnum
vindeygað, ið gýsur,
tá hann er norðan.
Endurspeglast í blonku dropunum,
syndraðu speglunum,
til hon aftur má víkja fyri skýggjunum.
Uttanfyri hokna blaðleysu, brúnu trøini
undir einum grovum helglingsæli,
ið brádliga dukar inn á vindeygað í stovuni.
Smáu kúlurnar snara rundan um seg sjálvar
í eystur og vestur uttan ættarskil,
áðrenn tær fella,
og fyri eina stutta stund eru teppið
undir okkum.
Grønu planturnar á gólvinum
kasta droparnar og heimlongsulin av sær,
áðrenn tær aftur stilla
seg lið við lið í vindeygakarmin
at hyggja at brøðrum og systrum,
sum liva uttanfyri
í nú kavaklædda,
deyðakvirra Sunnudagslandi.
(s.57 í Sunnudagsland)


text:
Agnar Frederiksen
29.11.2017 - 22:11
Ítróttur > Ítróttur > Hondbóltur
Tríggir dystir vóru spældir í bestu hondbóltsdeildini hjá monnum í kvøld.
Á Skála tók StÍF móti Team Klaksvík. Og tað koyrir bara betri hjá klaksvíkingum í ár enn undanfarin ár, og í dag kom annar sigurin á rað. Hóast StÍF var við nærum allan vegin, so vann Team Klaksvík 28-23, og hálar seg upp á triðja pláss við 12 stigum. StÍF liggur framvegis á sætta plássi við 6 stigum.
KÍF vann á H71 í tøttum dysti í Kollafirði. Botnliðið sendi greipuvinnararnir heim við 26-25 tapið. Støðan var 13-10 til heimaliðið í steðginum. Tá fáir minuttir vóru eftir av dystinum komu hoyvíkingar upp á javnt, men KÍF fekk avgjørt dystin til endans við úrslitinum 26-25.
Í Vestmanna var málríkt, tá oddaliðið Neistin var á vitjan. Neistin var á odda 18-16 í hálvleikinum, og útiliðið dróg longu frá tiðliga í øðrum hálvleiki, og koyrdi sigurin trygt heim.
Neistin vann 36-28, og heldur sostatt fram við góðu gongdini.
Við úrslitinum í kvøld leggur Neistin sjógv ímillum seg og H71. Neistin er nú á odda við 19 stigum. H71 liggur á øðrum plássi við 15 stigum og Team Klaksvík hevur 12 stig.
Úrslitini í kvøld
StÍF - Team Klaksvík (23-28)
Jóannes A. Prestá 6 mál (StÍF), Sámal á Tjaldrarfløtti Olsen 10 mál (Team Klaksvík)
KÍF - H71 (26-25)
Hans Eli Sigurbjørnsson 8 (KÍF), Hilmar Leon Jacobsen 7 (H71)
VÍF - Neistin (28-36)
Filip Jojic 8 (VÍF), Rasmus Søby 7 (Neistin)
Støðan eftir dystirnar í kvøld
1. Neistin (19 stig)
2. H71 (15 stig)
3. Team Klaksvík (12 stig)
4. VÍF (10 stig)
5. Kyndil (9 stig)
6. StÍF (6 stig)
7. KÍF (5 stig)


text:
Orð: J. Nordal Brun
Týtt: Jákup Dahl
1. O, góði Guð lat henda dag
til signing okkum vera;
ja, faðir sýn títt hjartalag,
tú, sum alt gott vilt gera!
Vit her tær standa hjá,
vit biðja stór og smá:
ver tú í náði við,
og lýs tú her tín frið,
lat anda tín øll styrkja.
2. Teim ungu legg títt orð í munn,
sum tíni børn tey kanna,
so reina trúgv og trúargrunn
tey reinlynt mega sanna!
Tey komu á tín fund
á sælu skírnarstund,
tú tókst tey í tín favn,
tey doyptust til títt navn;
tú goym tey altíð hjá tær.
3. Tey fest í tíni náðipakt,
legg hana teim í sinni,
og lat tað ja, her verður sagt,
ei fara teim úr minni!
Men bráð er barnalund,
og vánd gerst mong ein stund;
o, faðir, fylg tú við
og statt við teirra lið,
lat trúgv tey altíð vera!
4. Og hvussu langt tey heimi frá
á foldum skulu fara,
lat Jesu trúgv og tína náð
tó hjørtu teirra varða!
Tá líta tey á teg,
tá greiðir tú teim veg;
ei nakar illa fer,
í fylgi við tær er,
tú, faðir, vilt teim bjarga!


text:
Fyrsti dagur á fótbóltsskúlanum av
TB | 14/08/13
Í dag var fyrsti dagurin hjá børnunum á árliga summar fótbóltsskúlanum. TB hevur í mong ár skipa fyri einum summar fótbóltsskúla og hevur hesin fingið størri og størri luttøku og hevur aftur í ár sett met av talið av børnum. 150 lutakandi børn vóru tilmeldaði, tá freistin var úti.
Hesin fyrsti dagurin byrjaði klokkan 13 eftir at høvuðsvenjarin “Guti” var komin við tyrluni. Frá 13-15 vóru ymiskar venjingar á skránni og síðani var farið til búffet í forhøllini í Trongisvágs Skúla. Eftir hendan matarsteðgin gekk leiðin aftur á vøllin har tað aftur bleiv vant í 1 tíma, og tann síðsti tímin í dag varð brúktur til eina lítla kapping har aldursbólkarnir blivu býttir sundur í lið og síðani vóru dystir leiktir.
Vit vóru framvið við myndatólinum og tóku nakrar myndir av røsku børnunum, sum saman við teimum mongu venjarunum og hjálparunum hugnaðu sær óført í dag.
Myndirnar síggjast umvegis hesa leinkjuna.


text:
Tænasturnar hjá Roðanum:
Heimatænasta
– Heimahjálp
– Heimasjúkrarøkt
Ergo- og fysioterapi
Dagtilhald fyri fólk við demenssjúkum
Dagtilhald fyri eldri
Umlætting
Bústovnar
– Eysturoyar Røktar- og ellisheim, Runavík
– Vesturskin, Toftir
– Sjóvarlon, Strendur
– Dagtilhaldið á Skála
Búpláss
Fyribyrgjandi heimavitjan
Læknavitjan
Kantina
Mattænasta
Flutningstænasta
Ansingarsamsýning
Frisør
Fótarøkt
Tannviðgerð
Tørvsmetan
Tænasturnar eru skipaðar eftir lóg um heimatænastu, eldrarøkt v.m., sum sæst her.
Endamálið við tænastunum er, at: Fyribyrgja sjúku, stimbra sálarliga og likamliga heilsu og trivna borgarans, endurmenna mistan førleika, stimbra møguleika hins einstaka at klára seg sjálvan og veita røkt og umsorgan.
Avgerð um at veita eina tænastu er grundað í eini fakligari meting. Tað vil siga, at starvsfólk (tørvsmeti) hjá Roðanum kemur á heimavitjan at meta um førleika og tørv hjá borgarum, sum venda sær til Roðan við ynskjum um tænastur.
Umsóknarblað til tænasturnar hjá Roðanum er at finna her.


text:
Alexandursa hús
Felagið eigur tvinni hús – Alexandursa hús, sum vórðu keypt í 1980, og gomlu
dansistovuna, sum varð keypt í 1995 frá ungmannafelagnum Samljóð.
Dansistovan er nú bygdarsavn og hevur savnað saman søguligar lutir, sum lýsa Skopun
og lívið her.
Alexandursa hús eru eini gomul hús, hvørs endamál er at lýsa útróðrarmanna og
traðarmannahúskið. Húsini eru innrættaði sum eitt slíkt heim var um 1900.
Sera hugnalig jólasøla plagar at vera í Alexandursa húsi.
Søvn Landsins stuðla Bygdasavninum í Skopun.
Formaður:
Gerhard Lognberg
Nevndin:
Jonhard Mittelstein
Oddmar Hentze
Hallmar Winther
Katrina Joensen


text:
Í morgin, fríggjadag 24. apríl kl 16:00, letur Zven Balslev (f.1977) upp fyrstu serframsýning í Steinprenti við 35 tekningum og grafiskum myndum. Framsýningin Klombur hongur uppi í tvær vikur. Í tíðindaskrivi sigur Steinprent soleiðis um stuttliga heitið á framsýningini:
- Eitt klombur er tann, sum ikki ger tað, sum gerast skal, á hegnigan, rættan ella vanligan hátt. Í skúlahøpi er klombrið kanska næmingurin, sum ongantíð fær meira enn helvtina við av undirvísingini. Zven Balslev er als ikki nakað klombur, men ein gávaður listamaður. Hesin listamaðurin er sjálvur útbúgvin á kunstakademinum, men hann hevur samhuga við og innlit í sjónarmiðið hjá klombrinum, outsidearanum, sum í staðin fyri at vera til staðar og lurta eftir læraranum, kanska heldur situr og dagdroymir í skúlastovuni. Sjórnarhornið hjá klombrinum gevur kanska ikki teir bestu karakterirnar, men tað er av sonnum listarliga gevandi - hetta kunnu áskoðararnir vissa seg um á teirri forkunnugu framsýningini í Steinprenti.
Kinna Poulsen


text:
Heðin Mortensen Nr. ???/2018
løgtingsmaður
Fyrispurningur eftir Tingskipanini § 52a
Fyrispurningur um avsláttur við Strandfaraskipum Landsins, settur landsstýrismanninum í samferðslumálum, Henrik Old (at svara skrivliga eftir TS § 52a)
1. Hvørjum verður avsláttur latin umborð á Strandfaraskipum Landsins?
2. Fáa ferðandi, ið hava rætt til avsláttur, eisini avsláttur av prísinum fyri akfør síni?
3. Um avlamispensjónistar og onnur ikki fáa avsláttur fyri akførini, hví fáa tey ikki tað?
4. Heldur landsstýrismaðurin tað vera hóskandi, at fólk, ið mugu hava akfar við sær fyri yvirhøvur at kunna ferðast, ikki eisini skulu fáa avsláttur fyri tað?
5. Fer landsstýrismaðurin at taka neyðug stig, so avlamispensjónistar og onnur við serligum tørvi eisini fáa avsláttur fyri akfør síni umborð á Strandfaraskipum Landsins?
Viðmerkingar:
Tá ferðast verður við Strandfaraskipum Landsins, ger seg galdandi, at pensjónistar gjalda helvtina av einkultum ferðaseðlum. Men tað vísir seg, at hesin avsláttur bert er galdandi fyri persónliga ferðaseðilin og ikki fyri eitt møguligt akfar.
Tó kunnu tey, ið bera brek og hava tørv á fylgjara, frá MBF fáa fylgjarakort, so tey, tá tey ferðast, kunnu fáa fylgjaran við sær, uttan at goldið verður ferðaseðil fyri fylgjaran.
Men tað vísir seg, at hóast nógvir avlamispensjónistar ikki kunnu ferðast, uttan at hava akfar við sær, so er eingin avsláttur galdandi fyri akfarið. Tískil noyðast tey at gjalda fullan prís fyri akfarið, hóast tað er har, ein avsláttur veruliga hevði gjørt mun.
Avlamispensjónistar uppliva tað sum mannminkandi, at tey ikki kunnu fáa akfarið við sær undir somu treytum, sum tey sjálv ferðast. Dømi eru enntá um, at tá tey hava spurt, hví so er, hava tey fingið sum svar, at tað skal bera til at snýta við avsláttrarkortinum, tí tað kann lánast øðrum, ið sostatt kunnu fáa sín bil bíligari við Strandfaraskipum Landsins, hóast tey ikki hava rætt til tað.
At ein avsláttur fyri pensjónistar bara er galdandi fyri ein part av ferðaútreiðsluni, virkar ikki at vera serliga rímiligt, tí tá røkkur avslátturin ikki til endamálið, ið hann átti at havt. Vónandi eru hetta bara viðurskifti, sum onkursvegna av óvart eru skeiklað, so tað skal bera til at rætta tey nú.
Á Løgtingi, 16. apríl 2018
Heðin Mortensen


text:
Grindalisti
22. Jan 2018
Niðanfyri er dagførdur grindalisti. Eru feilir ella manglar, vinarliga boða frá á tlf. 452007 ella skriva ein teldupost til hvannasund@hvannasund.fo ...
les meir
Kunngerð um broyting í byggisamtykt fyri økismark millm B og A5 øki í Hvannasundi.
15. Jan 2018
Sambært gr. 6 í løgtingslóg nr. 13 frá 21. mai 1954 um býarskipanir og byggisamtyktir, seinast broytt við løgtingslóg nr. 19 frá 18. mars...
les meir
Kommunuskrivstovan hevur stongt millum jól og nýggjar
27. Des 2017
skrivstovan hevur opið aftur mikudagin 3 januar frá kl. 10:00 til 14:00 ...
les meir
Kommunuskrivstovan stongd 14.12.17
13. Des 2017
Vegna verkfall hjá námsfrøðinginum, er kommunuskrivstovan stongd 14. des. 2017. Í staðin hevur kommunuskrivstovan opið fríggjadagin 15. des. 2017. ...
les meir
Kunningarskriv frá Hvannaunds havn
08. Des 2017
Til allar bátaeigarar í Hvannasunds havnHervið verður boðað frá, at Hvannasunds havn frá 01. januar 2018 fer at seta nýggja skipan í verk viðvíkjandi bátaplássum....
les meir
Skrivstovan er stongd í dag 7 des.
07. Des 2017
Skrivstovan er stongd í dag 7 des. ...
les meir
Hetta eru vinnaraseðlarnir á marknaðardegnum 25.11.2017
27. Nov 2017
Lutaseðlar til marknaðardagin 25.11.2017, drigið verður kl. 20. Vinningar verða lýstir á hvannasund.fo ...
les meir
Skattalistin 2016
20. Nov 2017
Skattalistin fyri 2016 liggur frammi til alment eftirlit á kommunuskrivstovuni frá mikudegnum 22. nov. 2017 til og við mikudagin 6. des. 2017 í vanligari skrivstovutíð....


text:
TB Fótbóltsskúlin 2016
TB | 28/06/16
Ársins útgáva av árliga TB Fótbóltsskúlanum verður í døgunum 9. til og við 11. august.
Sigfríður Clementsen, høvuðsungdómsvenjari í felagnum, undirvísir allar dagarnar, saman við okkara egnu venjarum og øðrum dugnaligum fólkum.
Fótbóltsskúlin er ætlaður børnum millum 6-16 ár.
Luttkararnir fáa:
- Barnabuffét allar dagarnar
- Húgvu
- Drekkidunk
- Diplom
- Fótbólt við autografi
Tilmelding er at flyta peningin á konto 6460 – 1754167 áðrenn 24. juli.
Kostnaður fyri hvønn er kr. 500. Viðmerkjast skal navn og aldur á barni/børnum.
Diplom verða handaði 11. august kl. 14.00. Foreldur og onnur eru vælkomin til hesa løtu.
Myndin er tikin í samband við fótbóltsskúlanum hjá TB í 2015.


text:
Umsóknir
Umsókn skal sendast Vinnuframa á serligum umsóknarblaði saman við fylgiskjølum, ið lýsa verkætlanina. Vanliga skulu í minsta lagi hesar upplýsingar vera til skjals:
- Endamál við verkætlanini
- Gjøllig lýsing av verkætlanini
- Upplýsingar um fyriskipan av verkætlanini
- Nágreinilig tíðarætlan
- Frágreiðing um hvussu verkætlanin skapar framtíðar vinnuligt virksemi fyri felagið
- Upplýsingar um felagið
- Upplýsingar um samstarvspartar
- Upplýsingar um verkætlanarleiðara
- Útgreinað kostnaðarætlan fyri verkætlanina
- Fíggingarætlan fyri verkætlanina
- Umsóknin skal vera undirskrivað av stjóra ella øðrum leiðslupersóni, ið hevur heimild.
Umsøkjarar kunnu venda sær til grunnin um ítøkiligari leiðbeining.
Legg til merkis: stuðul verður ikki veittur til vanligan rakstur og íløgur!


text:
Siðbundin jól valdast – serliga tá tey verða hildin í fremmandum landi. Altíð spennandi at royna hvussu onnur halda jól. Ásannast má, at nógvir siðir eru teir somu sum heima, m.a. at hava jólatræ.
Heima hjá føroysku sendikonuni í Brussel hava tey eitt rættiligt jólatræ – men munurin á føroyskum og belgiskum jólatrøum er, at tey belgisku koma við jólatræsfóti. Sera praktiskt, serliga tá hugsað verður um jakstranina eftir jólatræsfótinum jólaaftan, sum antin er útlæntur ella goymdur okkurt løgið stað á ovasta lofti.
Sumt er tó heilt øðrvísi enn í Føroyum. Til dømis ber til í Brussel at keypa jólatrø eisini jóladag. Tykist tó ikki sum tey vænta ta stóru søluna henda dag, tí á myndini er handilsmaðurin í ferð við at klippa greinarnar av jólatrøunum. Tær verða buntaðar og helst brúktar til okkurt prýði, og so verða teir naknu bularnir tveittir útum. Eru helst fínt brenni – og tað skuldi verið kærkomið at brent í teimum nógvu opnu kaminunum sum eru at síggja.
Tó tykist eisini marknaður at vera fyri øðrvísi jólatrøum, og til ber eisini at keypa litføgur jólatrø – so hevur tú ikki pláss fyri einum stórum jólatræi, so er loysnin kanska eitt knallreytt jólatræ?
Á føroysku sendistovuni hava tey eisini roynt seg við øðrvísi jólatræi í góðum samljóði við jólatræið sum stendur í miðbýnum. Føroyska jólatræið í Brussel er myndað av ljósdropum.
Mikið orðaskifti hevur verið um jólatræið í miðbýnum, og verður orrustan kallað alt frá ósemju til jólakríggið mikla. Undirskriftsinnsavning hevur verið at mótmæla hesum abstrakta modernaða elektroniska jólatræi, og hesi folk halda, at í ár er fyri fyrstu ferð einki jólatræ á søguliga plássinum Grand Place.
Ístaðin fyri eitt vanligt jólatræ hava fólk fingið eitt stativ sum til ber at fara uppí og síggja yvir hetta søguliga torgið. Hetta ber til meðan tað er ljóst. Tá tað er myrkt verður hetta jólatræið broytt til eitt ljós- og ljóð show, sum koyrir hálvan hvønn tíma.
Summum dáma væl at okkurt nýtt verður roynt, meðan onnur heldur vilja hava tað siðbundna. Tað stendur tó ikki heilt illa til við tí siðbundna, tí beint framman fyri jólatræið stendur eitt stórt jólafjós við krubbu. Tey sum ilskast inn á jólatræið kunnu so royna at venda bakið til og njóta jólakrubbuna.
Um onkur hevur hug at síggja eitt nútímans jólatræ, so er eitt leinki her.
Leinki til youtube-brot.


text:
1866-1946
H. G. Wells var enskur rithøvundur, serliga kendur sum vísindindaskald.
Kendastu stuttsøgurnar eru: The Time Machine, The War of the Worlds, The Invisible Man, The Island og Doctor Moreau.
Verður saman við Hugo Gernsback og Jules Verne sagdur at vera faðir at vísindaskaldskapi, men skrivaði eisini annað enn vísindaskaldskap.
Útgávur:
2002 Blindamannaland í Tað nýggja Atlantis
Ummæli/røða:
Hanus Kamban: Vísindaskaldskapur 1816-1975 í Tað nýggja Atlantis 2002
Heiður:
Eitt spreingihol á mánanum er nevnt eftir honum: H.G.Wells crater


text:
Umsóknir um loyvi at brenna nýggjársbál mugu verða kommunuskrivstovuni í hendi í seinasta lagi 20/12.
Í umsóknini skal verða upplýst, hvar bálið ætlast at vera og hvør hevur ábyrgdina av bálinum.
17.12.2012
Loyvi at brenna nýggjársbál
Umsóknir um loyvi at brenna nýggjársbál mugu verða kommunuskrivstovuni í hendi í seinasta lagi 20/12.
- Roðin skipar fyri hugnaløtu í Løkshøll 7. november
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið


text:
Í felag vilja vit byggja hetta landið, men tað gongur Vit hava fjøll handan fjøllini og sólina á gólvinum vit hava havið á teldu og hin grábeinta við hondina vit hava vatnið ið drepur og mánan sum eitt mistak vit hava oyggjar í býnum og skemdar breytir vit hava stjørnur í lógva og vinir á […]
Bókakafé við Kim Simonsen Bókakaféirnar halda áfram á Býarbókasavninum í 2014. Fyrsta bókakaféin í ár verður hóskvøldið 6. februar kl 19.30. Hesaferð er tað Kim Simonsen, sum í samrøðu við Ivan Niclasen fer at práta um bókmentir, bókmentarák og nýggja savnið “Hvat hjálpir einum menniskja at vakna ein morgun hesumegin hetta áratúsundið”. Savnið er eitt sansandi […]
Eg traðki ikki í dust blómukrúnuna hjá undrinum í hesum heimiog lati ikki vit drepatey loynimál mær eru fyri á leiðinií blómum, í eygum, á vørr ella í grøv.Ljósið hjá øðrumkøvir gandamáttin í tí ókannaðasum fjalt er í myrkurs dýpi,men egnøri við mínum ljósi um loynimál heimsins,og eins og mánin við sínum hvítu geislumikki minkar […]


text:
Hanus Samró
06.03.2015 - 17:34
Ítróttur > Ítróttur > Hondbóltur
Í samband við “Hondbóltssendingina,” ið verður víst á portal.fo, hava vit sett Niklasi Simonsen (VÍF) nakrar spurningar viðvíkjandi dystinum móti STÍF:
- Vónirnar eru góðar. Vit eru væl mannaðir. Eg verið ikki við, men burtursæð frá mær, so er allir leikararnir tøkir. Strandingar á heimavølli plaga at vera torførir at vinna ímóti. Men eg eri vísir í, at um vit spæla okkara spæl, fáa gongd í renningina, so skulu vit nokk taka sigurin við heim.
- Liðið hjá strandingum hevur nógvar kvikar og tekniskar spælarar. Tað hava vit eisini, so tað verður nokk ein dystur, sum hevur nógva ferð á. Eg vænti, at fleiri mál koma í dystinum, men móti endanum fara vit nokk at vera liðið, ið skorar mest.
Dysturin millum STÍF og VÍF verður leiktur í høllini á Skála sunnudagin 8. mars. Kl.16.00.


text:
Tíðindaskriv frá Svimjisambandi Føroya
Í Sosialinum mánadagin 6. august 2012 ákæra formaðurin í Suðuroyar Svimjifelag og venjarin hjá felagnum, Svimjisamband Føroya fyri at misnýta Pál Joensen. Hesar og aðrar álvarsamar ákærur frá teimum báðum kunnu ikki fara aftur við borðinum ósvaraðar. Stutt sagt so kunnu vit í Svimjisambandinum avvísa allar ákærurnar, ið verða setta fram í greinini, bæði móti Svimjisambandinum og Tryggingarfelagnum.
Tryggingarfelagið Føroyar og Svimjisambandið hava havt stuðulsavtalu seinastu fýra árini. Aftaná framúr úrslitini í Budapest 2010, var stuðulsupphæddin frá Tryggingarfelaginum og hinum báðum stuðlunum væl og virðiliga hækkað. Tryggingarfelagið hevur verið en hollur stuðul og samstarvsfelagi hjá Svimjisambandinum og umframt stuðulssupphæddina hava tey altið verið fús at lata aðrar tænastur. Millum annað hevur Tryggingarfelagið fleiri ferðir skipað fyri móttøkum, tá ið svimjarar okkara, við Páli á odda, eru komin heim við framúr úrslitum.
Sambært sáttmála
Í sáttmálanum millum Svimjisambandið og Tryggingarfelagið stendur, eins og í avtalunum við hinar stuðlarnar, at landsliðssvimjarar eftir nærri avtalu við Svimjisambandið kunnu brúkast í lýsingarátøkum. Lýsingarátøkini hjá Tryggingarfelagnum og Vodafone fram móti og undir Olympisku Leikunum eru sambært avtalu við Svimjisamband Føroya og við loyvi frá Donsku Olympisku Komiteiini. Tað er ikki sørt, eg sum formaður i Svimjisambandi Føroya eri stoltur av tí framúrskarandi profilering av Páli Joensen og føroyskari svimjing, sum Tryggingarfelagið hevur gjørt seinasta mánaðin.
Avmaktin
Tá ein hyggur nærri at ákærunum móti Svimjisambandinum og stuðlinum, so er eingin ivi um, at tað er avmaktin og frustratiónirnar, ið tosa. Hjá Svimjisambandinum, svimjifeløgunum og einstøku ítróttarfólkunum er tað sera trupult at fáa stuðulsavtalur. Lat meg sláa fast, at Svimjisamband Føroya sjálvsagt ongantið hevur lagt nakrar forðingar fyri svimjifeløgini ella svimjarar at gera stuðulssavtalur.
Í februar 2012 var Svimjisambandið og vitjaði øll limafeløgini, har nógv ymisk evni vóru tikin upp. Tann 8. juni høvdu vit aðalfund, har roknskapurin millum annað var góðkendur og fíggjarstøðan annars umrødd. Til hesi høvi var ikki gjørt vart við ta ónøgd, ið nú kemur fram í greinini í Sosialinum. Um nakað svimjifelag hevði ynskt, at Svimjisambandið skuldi stuðla teimum í arbeiðnum við at skaffa stuðulspengar, so hevði Svimjisambandið sjálvandi verið til reiðar.
Tað hevur alstóran týdning at gera greitt at tað ikki finnast vit í Svimjisambandinum og tey í svimjifeløgunum. Tað er bara ein føroysk svimjing og Svimjisambandið er til fyri at tæna svimjifeløgunum og harvið svimjarunum.
Vit ynskja øll, at fáa so nógvar pengar sum gjørligt til føroyska svimjing. Veruleikin er tann, at seinastu árini hava vit økt nógv um beinleiðis sjónvarpingina frá Føroyameistarastevnuni í svimjing, og harvið gerast stuðlarnir hjá svimjifeløgunum væl meir sjónligir.
Í greinini ákærir venjarin hjá Suðuroyar Svimjifelag eisini Svimjisambandið fyri at pengarnir, ið koma inn fyri stuðulsavtalirnir ikki verða brúktir upp á svimjararnir. Til tað er at siga, at í roknskapinum hjá Svimjisambandið fyri 2011 eru útreiðslurnar 1.840.511,00 kr. Í hesum tali eru tær 500.000 krónurnar, ið eru oyramerktar til Pál Joensen. Av hesum 1,8 milliónum eru 86% ella knapt 1,6 millión brúkt til venjingarlegur og uttanlandaferðir hjá svimjarum!
Í 2012 hava vit tíverri verið noydd at minku um avbjóðingarnar, tí 2011-roknskapurin endaði við eimum halli upp á 230 túsund krónur.
Besta føroyska ítróttafólkið
Tað man tykjast øllum sera løgið, at okkara besta ítróttafólk nakrantíð skal hava trupulleikar at fáa til vega persónligar stuðlar her upp til Olympisku leikirnar.
Í tíðarskeiðnum 2010-11 og frá 2011 til á vári 2012 hevur Pál havt persónligar stuðlar og hevur tað ongar trupulleikar havt við sær.
Eingin veit betri enn vit í Svimjisambandinum, hvussu stóra orku, svimjarar, foreldur, venjarar og nevndarlimir leggja í ókeypis arbeiði í feløgunum og í sambandinum. Tað tykist sjálvsagt at hetta arbeiði og framúrskarandi úrslitini hjá Páli Joensen átti at givið honum hollar stuðlar á øllum økjum.
Takk fyri stuðul
Svimjisambandið takkar øllum teimum sum á ymsan hátt stuðla føroyskari svimjing, ikki minst okkara trimum høvuðsstuðlum. Tað er sera óvirðiligt, at tøkkin er at vera ákærd fyri misnýtslu.
Við vón um, at allir føroyingar framhaldandi fara at taka lógvatak um føroyska svimjing og Pál Joensen, meti eg ikki at vit í Svimjisambandinum ynskja at luttaka í einum framhaldandi almennum kjaki um ákærurnar í greinini í Sosialinum.
Vegna Svimjisamband Føroya
Jon Hestoy, formaður


text:
Hóskvøldið 17. nov. 2011 kl. 19.00 er árliga Jólasøla á Røktarheiminum í Runavík.
Alt sum verður selt á jólasøluna er handgjørt, og tað eru búfólkini á heiminum, sum hava gjørt lutirnar.
Á jóla søluni eru bundin pløgg, stoffmáling, málningar, perlubond, træ figurar til urtagarðin, og nógvar ymiskar nissur og einglar.
Jólasølan er í Heimistovu (ergoterapiuni)
Kaffi søla verður í kantinuni.
Vart verður gjørt við, at møguligt ikki er at gjalda við gjaldskortið.
Øll eru hjartaliga vælkomin.
17. november 2011 18.59


text:
Framsýning - Bindilist í Norðurlandahúsinum/
Sunnudagin 21. september kl. 16.00
Norðurlandahúsið varpar serligt ljós á bindilist við einari framsýning við donsku Iben Høj og føroysku Randi Samsonsen. Í tíðarskeiðnum meðan framsýningin hongur uppi, verður skipað fyri ymiskum Bindiverkstovum. Framsýningin letur upp sunnudagin 21. september kl. 16.00 og øll eru hjartaliga vælkomin.
Iben Høj hevur alla verðina sum arbeiðspláss við síni bindisniðgeving og rannsakan av bindihættum og strukturum. Hon tráðar eftir tí serstaka og kannar áhaldandi mørkini fyri, hvat binding er og hvat tað kann. Iben fær stóran íblástur frá náttúrunar byggilistarliga vakurleika, í anatomiskum og botaniskum skapum, eins og nútíðarlist gevur henni nógvan íblástur.
Randi Samsonsen sigur soleiðis um hennara framsýning: Okkurt er í luftini. Okkurt, sum flýgur gjøgnum luftina. Okkurt, sum finnur eina lítla sprekku. Setir seg fast. Byrjar at vaksa. Tá ið tekstilsniðgevin Randi Samsonsen flutti heim aftur til Føroyar upplivdi hon bæði kreativan íblástur og ørkymlan. Júst henda tvídeilda kenslan er útgangsstøði í framsýningini, sum eisini nemur við hugtøkini skala og taktilitet í mun til teir møguleikar og avmarkingar, tekstil hevur fyri at inntaka og pallseta eitt framsýningarhøli.


text:
Sum í Norðurkorea er størri parturin av Suðurkorea fjallalendi og skógur. Men borið saman við Norðurkorea blómar búskapurin, og landið hevur víðfevnt handilssamstarv við onnur lond, mest Japan og USA. Eftir at landið fekk sjálvstyrið í 1948, gjørdi Norðurkorea innrás í landið. Tá ið koreakríggið (1950-53) var av, lógu býir og verksmiðjur í Suðurkorea í skeljasori, og túsundtals flóttafólk vóru komin suður um markið úr Norðurkorea. Tjúgu ár seinni var Suðurkorea komið fyri seg aftur búskaparliga. Nýggjar verksmiðjur fóru at gera dygdarvørur til útflutnings, og nýggir stórbýir vórðu bygdir. Nú á døgum hevur Suðurkorea væl lært arbeiðsfólk, sum ger hátøkniligar ídnaðarvørur.
Eftir miklu oyðileggingarnar í koreakrígnum mátti Suðurkorea endurreisa og menna ídnaðin heilt av nýggjum. Landið legði seg eftir at gera og flyta út lidnar vørur. Stórar ídnaðarsamtøkur, chaebol, vórðu settar á stovn at gera klæði, skógvar, skip, bilar - og seinni - teldur og sjónbandaspælarar. Stór jarn- og stálverk vórðu bygd til tess at útvega ídnaðinum rávøru. Suðurkoreanski búskapurin er ímillum teirra, sum hava eina ta mestu framgongdina í heiminum.
Fleiri enn 10 milliónir fólk búgva í høvuðsstaðnum Seoul. Meginparturin av hesum nýmótans býi er bygdur síðan koreakríggið. Stóra fólkaflytingin av bygd til býin hevur gjørt, at har er mest sum ovfólkað og øgilig ferðsla. At fáa bøtt um hetta hevur Seoul eitt víðfevnt og væl skipað samferðslukervi, har bussar, tok, ferjur og flogfør flyta fólk eftir somu ferðaætlan.
Mangir átrúnaðir eru í Suðurkorea. Um helvtin av fólkinum er buddistar, hin er kristin ella konfusianistar. Mong fólk á bygd trúgva enn á andamanan - at til er ósjónligur andaheimur síð um síð við sjónliga mannaheimin. Tá ið andarnir geva seg í hóslag við menniskjuni, er andamanarin millumgongumaður ímillum hesar heimar.
Mótsett landbúnaðarskipanini í Norðurkorea eru flestu garðarnir í Suðurkorea smáir ognargarðar. Rís er høvuðssgrøði, men teir dyrka eisini bygg, hveiti, frukt, grønmeti og kryddurtir. Suðurkorea er fjallaland, so mesti landbúnaðurin er í áardølunum og láglendinum við strondina.
Koreanskur dansur er høgt í metum í Norður- og Suðurkorea. Dansararnir eru í serligum búnum, hanbok. Endamálið við koreanskum dansi er at fáa fram serligt huglag heldur enn at siga eina søgu.
Í Norður- og Suðurkorea verður øll máltíðin sett á borðið í einum, ístaðin fyri at bera rættirnar á borðið hvør eftir annan. Rís er altíð høvuðsrættur, ofta saman við rugi og brúnum bønum; afturvið verður etið grønmeti, frukt og kjøt. Veitsludagar eta tey vanliga guvukókaðar rískøkur.
Ginsengrót verður dyrkað bæði í Norður- og Suðurkorea. Hon er góð fyri heilsuna og stimbrar kroppin. Tá ið røturnar eru vaskaðar, guvukókaðar og turkaðar, verða tær malnar og gjørdar til tablettir, salvu og annað.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Seoul
Vídd: 99.020 km2
Fólkatal: 48.636.068
Alment mál:
koreanskt
Átrúnaður:
kristindómur 49%, buddisma 47%, konfusiansma 3%, aðrir 1%
Stýrirlag: fólkaræði, fleirflokkaskipan
Gjaldoyra:
suðurkoreanskur won (KRW)
Tjóðsangur (Aegukga (The Patriotic Song))


text:
Barbara Holm 09.08.2018 (06:31)
Forsøgnir: Turt og sól á Summar Festivalinum
Í dag spælir bólkurin Aqua á Vágsbøi í Klaksvík, nú ársins Summar Festivalur fer av bakkastokki í dag. Og at síggja til verður tað í fínasta veðrið. Tí DMI sigur, at í dag verður sól og at tað verður 3 - 8 m/s.
Tað sama er galdandi fyri fríggjadagin, tá ið millum annað Zara Larsson spælir. Tá sigur DMI frá 3 - 8 m/s av vestri og útsynningi. Fyri tað mesta turt og sól og hitin um dagin upp í 13 stig og um náttina millum 7 og 10 stig.
Leygardagurin stendur nú eisini til at vera turrur. DMI skrivar, at tað verða 3 - 8 m/s av ymsum ættum, nakað av sól og fyri tað mesta turt. Hitin upp í 13 stig um dagin og niður í 5 stig um náttina.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Snorri Brend
01.09.2014 - 14:47
Tíðindi > Lóg & Landaskil > Løgregla
Nú fyrrapartin koma fleiri Sea Shepheard-fólk fyri rættin.
Hetta hendir eftir at tey royndu at mótmæla grindadrápinum heima á Sandi leygardagin.
Hetta førdi til handtøkur av íalt 14 fólkum, sum nú eru latin leys aftur, tí brotsverkini – hóast alt – vóru ov lítil til at tey kundu varðhaldsfongslast.
Nøkur teirra koma í rættin nú fyrrapartin. Talan er í hesum føri um tey sum vórðu handtikin á sjálvum sandinum á Sandi.
Hini átta fólkini, sum vóru í teimum trimum bátunum, koma fyri rættin 25. september, sigur fútin, John Kølbæk, í samrøðu við Kringvarpið.
- Málið er ikki so álvarsligt, at tey skulu varðhaldsfongslast, sigur hann.
Møguleiki er sjálvandi fyri at tey kunnu fara ella rýma av landinum.
Men løgreglan hevur tikið passið frá teimum, eins og tey skulu koma á politistøðina eina ferð um dagin.


text:
Í dag varð kappingarárið hjá okkara ungu spælarum skotið ígongd við árligu Vestmanna Cup-kappingini.
Ungdómsvenjarar okkara, Kathe, Mladen, Sjúrður, Andrias og Magnus høvdu sett 12 lið saman frá U10, U12 og U14 – gentum og dreingjum. Uml. 100 børn tilsamans, sum fingu venjarar frá fremstu liðum okkara úr SMS- og OKKARA-deildunum.
Tiltakið er eitt samansjóðingartiltak, har børnini hava møguleika at spæla saman við øðrum enn sínum vanligu liðfeløgum. Samstundis eru foreldrafundir, har venjarar og nevnd greiða frá ymsum praktiskum og har møguleiki er at seta spurningar.
Kroppsliga er stórur munur á einum U10- og U14-spælara og tí kann væntast, at yngru spælarirnir ikki sleppa upp í part í tílíkari kapping. Fyri at royna at fyribyrgja hesum, eru relgurnar fyri Vestmanna Cup tær, at eitt mál skotið av einum U10-spælara telur 3, meðan eitt frá einum U12 telur 2 og eitt frá U14 telur 1. Hesin leistur hevur riggað væl og riggaði eisini væl í dag. Øll sluppu upp í part og tóktust at hugna sær óført.
Liðini spældu 5 dystir í part í innleiðandi umfarðinum. Eftir tað komu hálvfinalur og síðani finala. Eftir góðar tveir tímar, varð klárt til finaluna, sum varð millum liðini hjá Sjúrði og Magnus. Endin varð, at liðið hjá Sjúrði vann sera spennandi dystin 24-20.
Vit ynskja vinnarunum tillukku við fyrsta plássinum og ynskja okkum øllum tillukku við einum væl eydnaðum Vestmanna Cup 2018.


text:
31. maj 2013
Vinnaraseðlar á Djóradøgum
Lutakast millum seld atgongumerkir á Djóradøgum 2013 hevur nú verið.
Vinnaraseðlar vóru hesir:
Krov, seðil nr. 711
Gás, seðil nr. 1068
Vinnarar kunna ringja á tlf. 511618.
Vinnaraseðlar vóru hesir:
Krov, seðil nr. 711
Gás, seðil nr. 1068
Vinnarar kunna ringja á tlf. 511618.
28. maj 2013
Fyrilestur um saðlar fríggjakvøldið
Hey Rossafólk !
Vit hava nóg illa fingið ondina aftur frá Djóradøgum, so er longu næsta tiltak á skránni.
Danski saðilmakarin Camilla Nielsen kemur til Føroyar komandi vikuskiftið. Hetta er tiltak sum Føroya Ríðingarfelag og Føroya Íslandsrossafelag saman skipað fyri.
Tiltakið verður skipað soleiðis at tað verður fyrilestur kl 19 komandi fríggjakvøld í Tølthøllini hjá Føroya Íslandsrossafelag. Har fer Camilla m.a. at greiða frá um bygnaðin á rossum og hvussu hetta ávirkar saðil øðrum hesum viðvíðkjandi.
Leygardagin verður so høvið hjá teimum sum hava verið til fyrilestur at koma við sínum egna rossi og saðli og fáa góð ráð frá Camillu. Hetta verður frá kl 13 í høllini hjá Føroya Ríðingarfelag.
Camilla kann eisini gera ábøtur á tín saðil, men er hetta sjálvsagt nakað sum kostar, les skriv frá Camillu um hetta !
Nevndin
Vit hava nóg illa fingið ondina aftur frá Djóradøgum, so er longu næsta tiltak á skránni.
Danski saðilmakarin Camilla Nielsen kemur til Føroyar komandi vikuskiftið. Hetta er tiltak sum Føroya Ríðingarfelag og Føroya Íslandsrossafelag saman skipað fyri.
Tiltakið verður skipað soleiðis at tað verður fyrilestur kl 19 komandi fríggjakvøld í Tølthøllini hjá Føroya Íslandsrossafelag. Har fer Camilla m.a. at greiða frá um bygnaðin á rossum og hvussu hetta ávirkar saðil øðrum hesum viðvíðkjandi.
Leygardagin verður so høvið hjá teimum sum hava verið til fyrilestur at koma við sínum egna rossi og saðli og fáa góð ráð frá Camillu. Hetta verður frá kl 13 í høllini hjá Føroya Ríðingarfelag.
Camilla kann eisini gera ábøtur á tín saðil, men er hetta sjálvsagt nakað sum kostar, les skriv frá Camillu um hetta !
Nevndin
22. maj 2013
Skrá fyri Djóradagar 2013
Kostnaður at koma inn á økið er ókeypis fyri børn og einans kr. 50,- fyri vaksin (16 ár og upp)
At síggja djór, framsýningar o.a. er ókeypis. Hoppiborgir, ponyríðing o.a. kostar kr. 20,- pr ferð.
13. maj 2013
Reiðhøllin stongd 18 og 19 Mai
Vegna ríðiskeið hjá Hauki Bjarnasyni verður reiðhøllin stongd komandi vikuskiftið 18 og 19 Mai millum kl 8 og kl 19.
Boð frá ungdómsnevndini hjá Føroyskum Íslandsrossafelag
HYGGIÐ HER! SUPER TILBOÐ TIL UNG!
Susanne Sand Ólafsdóttir hevur ríðsikeið fyri yngri og vaksnum.
Ung undir 21 ár kunnu fáa stuðul og gjalda bert 100kr pr. lektión!
Skeiðið verður 18.-19. mai í tølthøllini.
Kostnaður fyri skeiðið er 200kr pr. hálvan tíma einaundirvísing.
Ungdómsnevndin stuðlar peningaliga við 50% til tykkum undir 21 ár um tit gjalda skeiðið innan mikudag 15. mai. til BankNordik 6460 konto 179.329.4 FÍR konto.
Tilmelding hjá: Rebekku McBirnie, fb ella TLF: 265748
-Ungdómsnevndin Hjá Føroyskum Íslandsrossafelag
7. maj 2013
Ruddingardagur
Ruddingardagarnir eru umráðandi sum altíð, tí djóradagarnir verða um smáar 3 vikur.
Heitt verður staðiliga á allar limir, og onnur við áhuga fyri rossum og tiltakinum annars, um at møta fjølment leygardagin.
Byrja verður kl. 09.00 við morgunmati.
Arbeiði umfatar, í høvuðsheitinum, at rudda, gera smáumvælingar og møguliga mála felagshúsið, um veður og tíðin loyvir tíð. Arbeitt verður til liðugt er.
Matur o.a. verður at fáa gjøgnum dagin.
nevndin
Lagt út av Hans Pauli 0 viðmerkingar
Abonner på: Indlæg (Atom)


text:
- Tíðindi, mentan og ítróttur
Hvørsmansrætturin eigur at staðfestast við lóg
Tak niður
Uttan rættin at ferðast í náttúruni eru Føroyar ikki nógv verdar sum ferðavinnuland, heldur Jóhan Pauli Helgason, sum var við til at skriva álitið.
Men atlit skal eisini takast at teimum, sum eiga jørðina.
Tað ber til við einum vælskipaðum hvørsmansrætti, heldur arbeiðsbólkurin.
- Tú eigur at kunna ferðast frítt úti í náttúruni, uttan at tú ger teg inn á náttúruna ella ognirnar, og sjálvandi eisini djóralív. Tað er tað útgangsstøði, vit halda skal vera galdandi, sigur hann.
Kunnu ikki siga, um tað er galdandi
Arbeiðsbólkurin setti sær eisini fyri at fáa greiðu á, um hvørsmansrætturin er galdandi nú.
Tey spurdu seg fyri hjá løgfrøðingum og stovnum, men niðurstøðan var lunkað.
- Eingin kann siga greitt, um hann er galdandi, ella um hann ikki er galdandi, sigur hann.
Hvørsmansrætturin er í øllum førum ikki skipaður í serstakari lóg í Føroyum.
Men siðvenjan er, at føroyingar hava rætt at ferðast frítt í náttúruni.
Spurningurin er so, um siðvenjan hevur størri týdning.
- Tað halda nakrir løgfrøðingar, og tað hava vit eisini valt at leggja okkum uppat í okkara arbeiði, sigur Jóhan Pauli Helgason.


text:
Aðalfundurin hjá KT-felagnum varð hildin mikudagin 22. mars.
Í formansfrásøgn felagsins legði formaðurin, Jan Ziskasen, dent á týdningin av at útbyggja føroysku KT-vinnuna. Eitt nú hevur felagið eitt stórt ynski um at fáa KT-verkfrøði útbúgvingina á master støði. Eisini er felagið farið undir árliga tiltakið #Rita1tíma, sum er føroyska útgávan av altjóða tiltakinum Hour of Code, sum snýr um at geva børnum atgongd til at forrita. Men tað, sum hevur stórstan týdning fyri, at KT-vinnan skal víðari mennast, er, at almennu Føroyar keypa føroyskt KT. Í hesum sambandi hevur átakið FøroysKT fylt nógv hetta síðsta árið.
Fyri vali á aðalfundinum stóðu Fróði Magnussen og Ulla Joensen, umframt Júst í Túni Vang sum tiltakslimur. Øll vórðu tey afturvald. Í nevndini sita eisini Snæbjørn B. Jacobsen, Ólavur Ellefsen og Jan Ziskasen.
Nevndin skipaði seg sum áður við Jan Ziskasen sum formanni.


text:
Orð: Petur Jacob Sigvardsen
Viðmerking: Yrktur 12. januar 2007.
Líkt tíggju moyggjum er Guds ríki,
ið stevndu fram á brúdleypsferð,
men munur var á teirra líki,
ein hyggin, hin óhyggin er,
bert helvtin hevði olju við
at hava ljós á lampuni.
So drúgt hjá teimum var at bíða,
til brúðgómurin var at sjá,
tær sovna, meðan stundir líða,
um midnátt hvøll róp hoyrdust tá:
“Sí, brúðgómurin kemur nú!
Kom, møtið honum eg og tú!”
Ov seint tá olju var at fáa,
har oljukannan uppi var,
ei kundu neyðars moyggjar náa
at keypa nýggja olju sær,
tær hygnu moyggjar fúsar tá
við brúðgómi til brúdleyps gá.
Á læstar dyr tá hinar banka
og fegin vilja sleppa inn,
at hugsa sær tann svára tanka,
ið skakar bæði sál og sinn:
Hann segði, so tað djúpt seg sveið:
“Eg tykkum fimm her kenni ei.”
Hans rødd so álvarsamt oss nemur:
Tit vakið, tí tit vita ei
hvønn dag, ið brúðgómurin kemur,
og endað er várt jarðarskeið.
Gud, hjálpi oss at standast tá
sum brúður tín her foldum frá.
O, hjálp tí oss at vaka, biðja
ta stuttu stund, vit dvølja her,
at elska og hvønn annan styðja
í kærleika á foldar ferð,
í trúgv at renna lívsins skeið
við Andans hjálp á himnaleið.


text:
Gul og reyð kort: dagføring til okkara dómarar
Ein lítil dagføring til okkara flogbóltsdómarar í sambandi við gul og reyð kort
Tá vit sum 1. dómarar hava ábyrgdina av einum dysti, er tað sera umráðandi, at vit leiða dystin so væl vit kunnu. Tað er altíð gott, at eingin leggur til merkis, hvør dømdi, men hinvegin, um neyðugt, so mugu vit gera brúk av teimum tólum, okkum eru fallin í lut.
Um ivamál stinga seg upp soleiðis, at vit fáa ein keðiligan atburð frá leikarum og venjarum, skulu vit sjálvandi royna at sissa tropparnar, áðrenn hetta veksur í vavi.
Verður neyðugt at deila okkurt kort út, skulu vit sjálvandi gera hetta, eftir teimum reglum, sum eru galdandi.
Tað gula kortið skal brúkast sum ein ábending um, at alt liðið, uttan mun til hvør fær kortið, nú hevur fingið ávaring, áðrenn tað reyða kortið kemur á loftið.
Tað er umráðandi at minnast til, at tað gula kortið bert kann brúkast einsamalt einferð í dystinum til hvørt liðið. Eftir hetta er straffurin minimum reytt kort, og straffurin veksur altíð “eitt stig” til sama leikara. Tað merkir, at um liðið hevur fingið tað gula kortið, og ein leikari ger okkurt, sum er til eitt kort, skal viðkomandi hava minimum reytt kort. Um sami leikari aftur ger okkurt, sum er til kort, fær viðkomandi nú útvísing fyri settið, og reyða og gula kortið, skal vísast í somu hond, o.s.fr...
Tað er altíð dómarin, sum avger, hvar á stiganum ein straffur er.
Við dómarakvøðu
Jan Hentze
limur í dómarabólkinum


text:
Eirikur Lindenskov 25.06.2017 (06:34)
Gott ár hjá Reyni Service
Ársúrsltið hjá bilasøluni P/F Reyni Service í fjør var 6 milliónir krónur.
Tað vísir roknskapur felagsins, sum júst er kunngjørdur á vinnuvitan.biz.
Bruttovinningur felagsins var góðar 27 milliónir krónur. Felagið rindaði góðar 19 milliónir krónur í lønum. Úrslitið áðrenn skatt var góðar 7,3 milliónir krónur.
Ársúrslitið hjá Reyni Service árið fyri – í 2015 – var á sama støði, beint undir 6 milliónir krónur. Eginpeningurin hjá Reyni Service er 40,5 milliónir krónur, og hjá Reyni Service starvaðust 53 fólk í fjør.
Stjóri í Reyni Service er Sámal av Reyni.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her